text:
Mark Benson Denz di 24ora.com a sostene un entrevista cu Miles Mercera, CEO di Tourism Corporation Bonaire (TCB) den cual e entidad a expresa formalmente su gradicimento na Deaxo Croes, su ekipo y tur Arubiano cu Semper ta sostene Boneiro. E ta considera cu Deaxo ta un persona noble y cu curashi pa tuma e reto di landa for di Boneiro pa Corsou pa recauda fondo pa, entre otro, Kankerfonds Bonaire.
Algun luna pasa, tempo cu Sportology Foundation a tuma contacto cu TCB pa splica nan di e proyecto, nan a reacciona di biaha positivamente. “E ta algo unico cu, no solamente ta pone Boneiro riba mapa caminda por landa di un isla pa otro, pero tambe sigur e motibo tras di dje, esta recauda fondo pa Kankerfonds. Personamlente y como isla nos ta aprecia y ta mira cu e contribucion tin su derecho di existencia,” asina Mercera a expresa.
TCB ta contento di por a aporta un granito chikito den e parti logistico ora e ekipo ta riba e isla, cu preparacion y diferente aspecto, pero di otro banda, e delegacion a reconoce talento local y contribui na nos mesun hendenan door di crea un perspectiva diferente, haci cosnan diferente. Diahuebs Deaxo Croes a landa hunto cu miembronan di Aquatics Federation Bonaire den un landa pa Klein Bonaire.
Y hustamente algo asina ta loke Mercera a señala, caminda ta conoce na Boneiro e famoso Swim to Klein Bonaire, pero no tabata conoce e Swim to Curacao. E CEO di TCB ta pensa riba e posibilidad den futuro pa crea un atraccion turístico caminda ta reta esunnan rond mundo cu ta tribi, di tuma e stap grandi aki y pa un bon causa.
Pa e relato completo, lesa edicion di TREMPAN


c: text/html

text:
Bo faktura
Mensualmente bo ta risibí di WEB un faktura pa awa i/òf elektrisidat. Kon e faktura ta hinká den otro? Download e spesifikashon faktura (pdf) aki.
Paga online!
Via online banking bo por paga 24/7. Seif i for di bo propio kas. Bo no mester bini nos ofisina, ni no tin ku para warda den rei. Esaki ta importante tambe en konekshon ku COVID-19: bo ta prevení kontakto físiko. Regla bo asuntunan di WEB mas tantu posibel online. Asina huntu nos ta tené seif!
Paga tinu!:
- Bo ta hasi uso di paga online ku MCB? Uza solamente e shablon di mas resien riba e página di pago pa WEB. Tira un bista via e link aki Video di instrukshon di MCB pa online banking!
- Bo por paga solamente un faktura pareu. E number di kliente ta e referensia di pago.
- Un pago kombiná pa awa i elektrisidat no ta posibel.
- Den kaso di online banking bo por hasi maksimalmente 10 transakshon pa dia di trabou.
- Paga na tempu! Puntra na bo banko kiko ta e periodo di prosesamentu di un enkargo di pago.
- Sòru pa bo tin sufisiente saldo riba bo kuenta di banko. De kaso di saldo insufisiente banko no ta bolbe ofresé bo enkargo na WEB.
Otro forma di pago
Tin otro forma tambe pa paga bo faktura: pago outomátiko na banko (standing order); i pago na kaha na nos ofisinanan na Kralendijk i Rincon. Primi aki pa orarionan.
Standing order (Pago outomátiko na banko)
Standing order ta posibel si bo banko ta MCB òf Banco di Caribe. Pa un apoderashon pa standing oder mester yena e formulario Direct Debit Mandate (pdf). Esaki ta posibel na e ofisina prinsipal di WEB. Tambe bo mes por download, imprimí i yena e formulario i entregá esaki na nos ofisina.
Paga tinu!:
- No lubidá di menshoná bo number di faktura pa awa i/òf elektrisidat. Esaki ta bo referensia di pago
- Sòru pa sufisiente saldo riba bo kuenta di banko. Sino bo faktura no ta ser kobrá. E ora ei bo ta riska un retraso di pago.
Paga na kaha
Bo ke bin paga bo faktura personalmente? Esei por riba dia di trabou na nos kahanan. Primi aki pa e orarionan. Preferiblemente paga ku karchi di banko, sino ku kèsh. No ta posibel pa paga ku karchi di krédito.
Maneho di kobransa
WEB ta konta ku bo ta paga bo faktura na tempu. Un retraso di pago chikitu ta oumentá rápidamente. Bo ta kore riesgo ku ta deskonektá bo. Pues paga na tempu ta importante.
No lubidá, Paga na tempu!
Promé ku WEB ta deskonektá, tin e siguiente pasonan i medidanan:
- Bo ta risibí un faktura mensualmente pa uso di awa i elektrisidat. Bo no a risibí faktura? Tuma kontakto telefóniko mesora ku nos.
- Si nos no risibí bo pago despues di e fecha di vensementu, nos ta manda un rekordatorio.
- Bo no a paga e montante riba e rekordatorio? despues di e fecha di vensementu, WEB ta deskonektá.
Paga tinu!
Bo apaga 1 dia promé ku e fecha di vensementu na banko? E ora ei riba mesun dia mester hasi entrega di un kopia di e prueba di pago na nos kantor, promé ku 15:00. Un pago di banko hopi biaha ta tuma 2 dia di trabou pa prosesá. Ku esei bo ta riska ku tòg ta deskonektá bo.
Deskonekshon
Si no risibí bo pago òf bo pago a ser risibí lat, WEB mester deskonektá. Pa esaki nos ta kobra gastunan di atministrashon i kostonan pa bai deskonektá.
Rekonekshon
Pa rekonekshon promé bo mester paga: e fakturanan habrí, e kostonan di rekonekshon (USD 40,00).
WEB ta hasi rekonekshon despues di 15:00 i pa mas tardá promé ku 16:30.
Orario di kaha di WEB ofisina prinsipal, Kaya Gresia 6:
07:45 – 11:45
13:00 – 15:00
Den e promé i último siman di luna, e kaha tambe ta habrí mèrdia.
Orario di kaha di WEB Rincon, Kaya Rincon 73
Kada promé i último siman di luna riba dia di trabou 08:45 – 11:45 i 13:00 – 15:00.
Ekonomisá
Gustosamente WEB ta duna bo tepnan pa ekonomisá riba awa i elektrisidat. Den nos Base di konosementu bo ta haña tepnan útil pa esei.
E tepnan tambe ta pará den e foyeto Spar (pdf), ku bo por download aki òf bo por pasa buska na nos ofisina.
Tambe konsiderá pa bai hasi uso di Pagabon. Esaki ta WEB su sistema di prepago pa elektrisidat. Ku esaki bo por kontrolá bo uso di koriente mas mihó.

robotstxt: allowed

filter: keep


text:
ORANJESTAD – Den fin di siman, a anuncia cu e proceso di destaho pa realisa plaza Tino Ruiz (dfm) a inicia. Conhuntamente cu DOW lo construi un plaza banda di warda di Polis di Noord, pa asina por pone e busto di Tino Ruiz den feliz memoria, y asina e plaza aki ta dedica na su persona.
Pa por yega na e plaza dedica na Tino Ruiz, lo mester ehecuta diferente trabounan. Lo mester percura pa asfalta ful e parkeerplaats di nobo y pega tegel cu klinker “arubaantjes”. Banda di esaki tambe lo percura pa embeyecemento door di inverti den “landscaping”. Pa finalisa lo pega tambe dos “vlaggenmast” y construi un pedestal di beton riba cual e busto lo wordo pega. E tempo di ehecucion ta 50 dia di trabou despues di e fecha stipula, incluyendo e periodo di pedido. E specificacionnan di e destaho publico pa e proyecto aki ta disponibel na DOW.
Di parti di Ministerio di Husticia y Asuntonan Social nos kier gradici personal di DOW pa nan cooperacion di semper, pa asina pronto e proyecto aki por wordo realisa.


text:
Kralendijk- Boneiru a bira un pais di riesgo baho pa Kòrsou. Esaki por mira riba e lista di pais ku nan klasifikashon ku Kòrsou a saka entrante dia 9 di ougùstùs.
Den e vershon anterior Kòrsou a klasifiká Boneiru komo pais di riesgo haltu. Algu ku hopi hende no por a komprondé mirando ku Boneiru último tempunan aki tin un kantidat ku no a surpasá 20 kaso aktivo, mièntras ku Kòrsou mes ta laba den 600-piko kaso pa basta tempu kaba.
Aruba sinembargo awor a wòrdu klasifiká komo pais di riesgo hopi haltu. No ta konosí ainda ku esaki lo kondusí na otro regla di biahe for di Aruba pa Kòrsou. Te asina leu, Kòrsou no ta eksigui un prueba di PCR ora di biaha for di Aruba bai Kòrsou.


text:
Kralendijk- E kantidat di kasonan aktivo di Covid, ta sigui baha. Pa djabièrnè tin un kantidat di 65 kaso aktivo. Di 29 hende ku a pasa tèst, 4 a resultá di ta positivo. Esaki ta kasi 14% di e total di hende ku a bai pasa tèst djaweps.
Un pashente mas a fayesé pa motibu di Covid, tresiendo e total na 15. E kantidat di hende den hospital tambe ta sigui baha.
Ayera gezaghèber Rijna a disidí ku a nivel di riesgo lo bira 5 na lugá di 6, pero esei ketu bai ta nifiká ku tin hopi limitashon pa komèrsio, moveshon riba kaya, toke de keda i deporte. Rijna a hasi un apelashon riba tur hende di bai bakuná, pa e isla por bai bèk na e bida normal di antes.


text:
Den Haag- Minister di defensa na Hulanda, Ank Bijleveld (CDA) djabièrne atardi (tempu di Hulanda) a entregá su posishon.
E renunsia di Bijleveld, ku un tempu tabata sekretario di Estado den preparashonnan di 10/10/10 tin di haber ku e debakle pa saka hende for di Afganistan, na momentu ku Taliban a tumba e gobièrnu di e pais.
Promé ku Bijleveld, minister di Asuntunan Eksterior, Sigfried Kaag a renunsiá pa mes motibu, despues ku parlamentu hulandes a pasa un moshon di desaprobashon kontra di ámbos Kaag i Bijleveld. Bijleveld na e momentu ei, no ker a renunsiá ainda.
Diskushon
“Mi a ripará ku e desishon aki a bira tópiko di diskushon anto asina aki si mi no por sigui funshoná”, asina Bijleveld a bisa. E minister a bisa tambe ku e no kere a renunsiá pa por sigui traha huntu ku tur hende den defensa. “Ku doló den mi kurason, mi ta bai laga nan”, asina Bijleveld a bisa.


text:
Pronto lo mester sali e decision final si lo bin un aumento di salario minimo pa januari 2023.
Mi por a observa tanto den e reunionnan publico di prespuesto 2023 y den articulonan di corant di coleganan cu a papia masha hopi mes di e salario minimo. Si mester subi’e of no, cuanto mester subi y si esaki di berdad lo tuma lugar na 2023. Mi por a observa cu prensa paga pa oposicion ta cambia mi titulonan constantemente riba e tema aki y practicamente tur loke mi ta publica, pa asina e titulo ta parce di ta contradeci mi articulonan, mi postura y rueda di prensanan anterior. Esaki ta un obra di malicia intencional cu mi ta denuncia abiertamente. Sinembargo mi ta continua riba mi ponencia original y nunca mi a desvia di esaki; “salario minimo mester subi”.
Gobierno ta reaccionando riba mi insistencia y ponencia
Como parlamentario mi a haci uzo di mi recursonan y asina tambe mi a dirigi preguntanan oficialmente via Parlamento dirigi na Minister di Energia, Labor y Integracion sr. Glenbert Croes tocante di e tema aki. Mi por a wak den e disertacion di ambos minister Glenbert Croes y sr.Geoffrey Wever cu tin nan pensamentonan riba e aumento di e salario minimo. Ambos a splica e proceso cu esaki tin di pasa pa e aumento por wordo aproba. Mi por a compronde cu un decision riba e tema di salario minimo mester a tuma lugar riba diahuebs 17 di november. Minister Glenbert Croes a pone enfasis cu e aumento lo por ta entre 4.2% pa 7.7%. E aumento aki lo yuda e homber chikito cu ta sufriendo mas bao di e inflacion global, e crisis energetico cu ta asotando mundo henter, aumento di flete, scarsedad di producto cu sigur a causa productonan pa subi tur caminda na mundo, incluso Aruba. Mester remarca tambe cu mas di 60% di nos poblacion ta ganando 2500 florin of menos pa luna.
Husticia y esfuerso pa crea un miho Aruba mester bin di tur stakeholders
E ta importante pa bisa cu tur stakeholders aki na Aruba tambe tin e deber di crea un miho Aruba cu nan contribucionnan den sociedad y unda cu nan por pa haci un aporte positivo na e desaroyo di nos pais. Esaki nunca mester wordo laga den e mannan di gobierno so y sigur esaki no ta e caso. Pesey mi ta kere cu e stakeholders lo considera e tema di salario minimo aki seriamente y mi speransa ta cu e biaha aki SER lo recomenda un aumento husto y realistico pa esunnan cu mas mester di dje. Aruba semper a sa di prospera, lucha y vence tur obstaculonan y lanta ariba apesar di tur e retonan grandi cu nos a yega di confronta. Pesey mi ta keda positivo y ta spera cu nos lo wak un anuncio positivo pronto riba e decision pa aumenta salario minimo.
Si pueblo desea mas informacion di e articulo aki, contact mi na tel: 528-4639 of email mi na: marco.berlis@parlamento.aw / Bo parlamentario y sirbidor di pueblo na bo ordo semper!


text:
Purba IQOS, na bo manera.
Pruebanan guiá den tienda, fia aparato, introdukshon di variantenan di HEETS, guia i apoyo.
-
Programá bo prueba di IQOS
Kompletá e formulario i un konsultant di IQOS lo yama bo bèk pa programá bo seshon di prueba ku di IQOS 3.
-
Purba IQOS, na bo manera.
Purba IQOS solamente na kas ?
-
Keda ku o entrega e aparato bèk
Simplemente kumpra bo IQOS òf entregá esaki bèk grátis den 30 dia di finalisashon di bo prueba.
-
Risibí apoyot
Risibí apoyo kompleto for di e momento ku bo skohe IQOS.
Nos ta skohe pa algu mihó, huntu.
Kas ta kaminda no tin huma. Ku IQOS, bo ta risibí un alternativa na sigaria ku ta brinda sabor i satisfakshon sin kandela ni shinishi.
IQOS ta emití un 95% ménos supstansianan kímiko dañino kompará ku sigaria.*
INFORMASHON IMPORTANTE: E no ta igualá nesesariamente un redukshon di riesgo di 95%. IQOS no ta liber di riesgo. *“95% ménos” ta representá e redukshonnan promedio den e nivelnan di un variedat di supstansianan kímiko dañino (ekskluyendo nikotina) kompará ku e huma di un sigaria di referensia (3R4F).
Distinto na sigaria, IQOS no tin huma di kandela.
INFORMASHON IMPORTANTE: IQOS no ta liber di riesgo.
Mayoria di humadónan ku ta kambia kompletamente pa IQOS, ta stòp di huma sigaria.*
*Fuente: *PMI Financials òf kálkulonan, panel di usuarionan di IQOS i PMI Market Research.
HEETS Stick
HEETS ta un inovashon den eksperensia di tabaku. E 'sticks' ta traha di e kalidat mas altu di blachi di tabaku, skohe adekuadamente pa brinda un satisfakshon berdadero di tabaku.
IQOS 3 DUO Charger di man
3 DUO Charger di man ta ser usá pa warda i karga bo IQOS 3 DUO Holder. E tin un diseño ergonómiko pa por adaptá perfektamente den bo man. Semper kla.
IQOS 3 DUO Holder
E IQOS 3 DUO Holder ta forma parti di nos sistema pa keinta tabaku ku ta permití bo disfrutá di dos uso konsekutivo sin mester karga esaki. Elegante i poderoso.
HEETS Stick
HEETS ta un inovashon den eksperensia di tabaku. E 'sticks' ta traha di e kalidat mas altu di blachi di tabaku, skohe adekuadamente pa brinda un satisfakshon berdadero di tabaku.
IQOS 3 DUO Charger di man
3 DUO Charger di man ta ser usá pa warda i karga bo IQOS 3 DUO Holder. E tin un diseño ergonómiko pa por adaptá perfektamente den bo man. Semper kla.
IQOS 3 DUO Holder
E IQOS 3 DUO Holder ta forma parti di nos sistema pa keinta tabaku ku ta permití bo disfrutá di dos uso konsekutivo sin mester karga esaki. Elegante i poderoso.
Purba nos sabornan
Selekshon HEETS Amber
Balansá i totá. Amber su selekshon ta un meskla di tabaku totá i rondoná ku kapanan di nechi aromátiko di palu i un tiki perfumá.
Selekshon HEETS YELLOW
Suave i pikante. Yellow su selekshon ta un meskla di tabaku suave i aromátiko huntu ku esensianan aromátiko alegre i pikante.
Selekshon HEETS Bronze
Riku i amikal. Bronze su selekshon ta un meskla di tabaku suave i aromátiko kombiná ku esensianan aromátiko ku kakou i fruta seku.
Selekshon HEETS TURQOISE
Refreskante i fresku. Turqoise su selekshon ta ofresé mèntòl fresku i bròs huntu ku un kombinashon di tabaku totá suave i enrikesé ku esensianan sutil aromátiko.
HEETS PURPLE WAVE
Riku i dushi. PUPRPLE WAVE ta ofresé sensashonnan refreskante di mèntòl bròs huntu ku aromanan di diferente frutanan.
Testimonio di IQOS
“E uso konsekutivo ta atraktivo i ta bon ku bo no mester wòri ku e peso paso e ta hopi fofo.”
Laga nos mustrabo personalmente.
Hasi un kambio ta mas fásil ainda ku un tiki yudansa di un eksperto. Nos coachnan gusta broma ku IQOS i nan lo asta bin serka bo. Registrá awe pa un tèstmentu personal.
Read our Terms and Conditions to find out how we use your information and how you can use our website.
Deskubrí IQOS.
Ta ora pa hasi un kambio. Pa forma parti di e komunidat global di IQOS. Pa djòin mas 10 mion humadó rònt mundu ku ta a kuminsá kambia pa IQOS.*


text:
E siensia i vishon tras di IQOS.
IQOS ta e kombinashon di siensia, teknologia i vishon.
Di tèst pa e standartnan mas altu.
IQOS a pasa dor di evaluashonnan sientífiko sólido, inkluyendo, te ku e fecha aki, 18 estudio no klíniko i 19 estudio klíniko ku a involukrá míles di partisipante. E totalidat di evidensia disponibel ta mustra ku, si ta asina ku e uso di IQOS no ta liber di riesgo, kambia kompletamente pa IQOS ta presentá ménos riesgo pa bo salu ku si bo sigui huma sigaria.Bo ke sa kiko nos a konkluí? Optené mas informashon algun di e piesanan klave di evidensia sientífiko tokante IQOS.
Dikon keinta ta mihó.
Teknologia - mundu ta bira rònt di dje. A lo largu di añanan, el a kambia nos bidanan pa mihó na un manera radikal. E forma kon nos ta traha, e manera ku nos ta komuniká, e forma ku nos ta biaha. Kombinando siensia i teknologia, ta nos manera pa desaroyá un alternativa mihó pa sigui huma.
IQOS ta kambiando pa mehorá e forma na kua humadónan adulto, ku di otro manera lo sigui huma, por disfrutá di tabaku.
IQOS ta keinta tabaku en bes di kima esaki, pa un motibu simpel: e kimamentu di tabaku ta emití kantidatnan altu di kímikonan dañino manera karbon monokside. E teknologia IQOS HeatControl™ ta evitá ku e tabaku ta kima, lokual ta nifiká ku ta redusí e kantidat i nivel di supstansianan kímiko dañino emití na un manera signifikante kompará ku huma di sigaria.
Teknologia pa Keinta.
Ora un sigaria ta sendé, e tabaku ta kima na temperaturanan di aproksimadamente 600°C. E proseso aki di kimamentu ta generá huma i shinishi; ora un humado ta hasi un pùf, e temperature ta subi riba 800°C na e punto di kimamentu.
E proseso aki di kimamentu ta generá huma i shinishi; ora un humadó ta hasi un pùf, e temperatura ta subi riba 800°C na e punto di kimamentu.
E teknologia IQOS HeatControl™ ta keinta tabaku na un temperatura abou (ménos ku 350°C), lokual ta garantisá ku kimamentu no ta tuma lugá. Debí ku no tin kimamentu, IQOS no ta produsí huma. E ta generá un vapor di tabaku ku ta brinda un eksperensia di sabor di tabaku di kalidat altu ku un 95% ménos* kímiko dañino kompará ku sigaria.
INFORMASHON IMPORTANTE: E no ta igualá nesesariamente un redukshon di riesgo di 95%. IQOS no ta liber di riesgo.
* “95% ménos” ta representá e redukshonnan promedio den e nivelnan di un variedat di supstansianan kímiko dañino (ekskluyendo nikotina) kompará ku e huma di un sigaria di referensia (3R4F). Chèk informashon importante riba IQOS.com
Vapor di tabaku vs huma.
E vapor di tabaku IQOS ta ménos dañino ku e huma di sigaria. Pa demostrá esaki, nos a implementá un programa di evaluashon integral ku a inkluí 10 estudio klíniko tokante kímika di aerosol (i tambe datonan di 18 estudio no klíniko) i a involukrá míles di partisipante na Merka, Hapón, Reino Uni i Polonia. E evidensia ta demostrá ku ora bo kambia kompletamente pa IQOS, aunke e nota liber di riesgo, e ta presentá ménos riesgo di daño kompará ku si bo sigui huma sigaria.
IQOS ta emití ménos supstansianan kímiko dañino kompará ku sigaria
Sigaria ta kima tabaku, ku ta produsí gran kantidat di karbon monokside. IQOS no ta kima tabaku, ta produsí un promedio di 98% ménos di karbon monokside (CO) i tin nivelnan hopi mas abou di otro supstansianan kímiko dañino kompará ku sigaria.*
INFORMASHON IMPORTANTE: Esaki ta nifiká un redukshon di 98% di riesgo. IQOS no ta liber di riesgo, e ta proporshoná nikotina ku por hasi bo adikto.
*Fuente: Nos a midi nivelnan di sierto supstansianan kímiko dañino prioritario pa ser reportá dor di organisashonnan di salu públiko renombrá, i esakinan ta redusí den un promedio 95% kompará ku e huma di sigaria (ekskluyendo nikotina)
Kalidat di airu interior.
E kalidat di airu interior (""IAQ"") ta referí na e kalidat di airu den edifisionan, generalmente basá riba e prinsipio di garantisá salú i e komodidat di e okupantenan. E temperatura, humedat i e kontaminadónan ta algun di e faktornan ku por afektá e kalidat di e airu interior. Pero, ta probá ku presensia humano i aktividatnan manera kushiná, limpia òf huma tin un impakto konsiderabel.
Pa mehorá nos konosementu i komprenshon di e impakto di IQOS den e kalidat di airu interior, nos a realisá estudionan ku ta simulá kondishonnan ""di mundu real"" den un kamber ku kontrol ambiental. Nos métodonan di tèst ta balidá i akreditá pa ISO.
Nos estudio ta mustra ku, debí ku IQOS no ta kima tabaku i e no ta generá huma i ta drástikamente redusí e nivelnan di supstansianan kímiko dañino manera karbon monokside, e no ta afektá e kalidat di airu interior na un manera negativo. Esaki ta nifika ku e tiki kombinashonnan ku nos a detektá, sin embargo, ta di konsentrashonnan asina abou i hopi bou di e nivelnan di eksposishon máksimo definí den e normanan eksistente di kalidat di airu.
Kambia pa IQOS.
Nos estudionan ta mustra ku satisfakshon di esnan ku ta kambia kompletamente bai usa IQOS ta komparabel ku esnan di personanan ku ta sigui sigaria.* Deskubrí mas tokante nos proseso di evaluashon sientífiko.
IQOS no ta liber di riesgo, e ta proporshoná nikotina ku por hasi bo adikto. E mihó desishon ku kualke humadó por hasi ta stòp di huma i usa nikotina por kompleto.
* Estudio klíniko di 3 luna realisá na Merka i Hapon ku 160 humadó adulto, kada unu, bou di kondishonnan kasi real.


text:
KRALENDIJK – Nos ta den luna di Novèmber i un di e tradishon nan mas grandi ta fiesta di Sanikolas. Lamentablemente e fiesta aki no ta sigui mas. A bini ku un lamunchi zür den forma di bai virtual. Loke ta mas negativo ku tur e bòmbòshi ku zwarte piet ta rasismo.
Mi ta komprondé ku no por drai bèk e desishon pero si e fiesta aki ta fiesta pa mucha, a splika e muchanan ken ta zwarte piet?, kiko ta rasismo? Si ta rasismo, splika kiko ta rasismo? Zwarte Piet no tin nada di aber ku kolonialismo, sklabitut i rasismo. A plak e konseptonan; kolonialismo, diskriminashon, sklabitut i rasismo riba e figura zwarte piet sin konosé historia di e figura zwarte piet. A splika kiko ta kolonialismo ? Ta tende ku Sanikolas ta un hòmber santu ku ta parti regalo solamente pa e muchanan bon mucha. Nunka a puntra ku no ta e hòmber santu ta diskriminá? E punto ta, ku religion katóliko a kohe un tradishon no kristian pone su stèmpel ariba.
Dikon nos ta adorá Kuifje, spesial Kuifje in Afrika i Arendsoog ku Witte Veder?. Dikon ta selebrá Maskarada sin ningun problema. E bistínan di zwarte piet i di e maskanan no ta paresido ? Ken por mustra pa medio di dokumentunan di historia ku zwarte piet tabata un katibu òf usá komo katibu? Tin demasiado literatura tokante zwarte piet i maskarada ku ta tira un otro lus riba e fiestanan di Sanikolas i Maskarada. Mester buska e bèrdat i no implantá rabia riba un figura ku no tin nada di aber ku sklabitut i diskriminashon.
E bagamunderia di mas grandi tabata e idea pa no pinta e kara pretu pero bini ku diferente koló. Ta kuantu koló hende tin.? Tin hende koló bèrdè, püs, oraño? Mi tin tres sugerensia. Unu, profundisá den historia di zwarte piet. Di dos mantené e fecha sinku di desèmber komo un tradishon i selebrá den seno familiar. Di tres Gobièrnu parti e paketenan pa e trahadónan riba sinku di desèmber i laga esnan ku no a kumpli bai kas man bashí.
Mi speransa ta pa otro aña nos selebrá fiesta di Sanikolas manera sèmper ku Pietnan pretu pretu.
Arthur Sealy


text:
ISBN: 978-99904-2-100-2
Mosaiko 4 VSBO
$ 46,71 O.B Excl.
Fls 85.01
Teniendo kuenta ku tur eksigensia ku programa di èksamen ta indiká, a parti e buki den kuater kapítulo. E promé tres kapítulonan ta referí na e tres sektornan ku ta distinguí den enseñansa profeshonal sekundario, esta ekonomia, téknika i kuido i bienestar. E di kuater kapítulo ta ofresé èksamen pa e parti di lesamentu, pa asina alumno por praktiká riba nivel ku ta eksiguí. Na kuminsamentu di kada kapítulo por nota kiko lo skucha, wak, papia, lesa, skibi i siña relashoná ku tal tema. Tur kapítulo tin kuater parti. E di sinku parti ta trata fikshon, esta teksto literario. E buki ta sera ku un lista di palabra temátiko i un lista alfabétiko. Pa stimulá un bon pronunsiashon graba tur teksto den Mosaiko riba un cd. Tambe tin un dvd ku ta kontené imágennan ku ta pertenesé na ehersisionan pa skucha i wak.
In stock
Compare


text:
PR di DIMAS, Marylin Wout ta elabora riba dos studiante cu ta cabando nan tesis y a dicidi haci investigacion na DIMAS. Un ta studiante di Universidad di Aruba y otro di Haagse Hogeschool for di Hulanda.
Segun Wout, ambos ta haciendo un investigacion grandi pa asina por termina nan estudio y contribui na nan pais.
E investigacion di Emilane Geerman (studiante di Hulanda) ta pa identidad di DIMAS, pa nna balor y vision. Pa wak e strategia y manera con ta traha cu comunidad y e servicio cu nan mester di dje. Studiante Julio Rincon Bravo lo ta bezig cu encuesta pa cliente.,
A base di nan investigacion, ambos studiante ta skirbi nan rapport y ta haci recomendacion pa e departamento. Segun Wout, esey por duna tools pa wak cua ta keho of mehoracion cu cliente ta desea di wak. Esey ta duna nan espacio na comunidad pa contribui na DIMAS.
Ambos estudiante ta bisa cu investigacion por wak si locual ta wordo haci interno ta locual ta ser bisa di e clientenan. Nan ta recomenda e strategia pa mehora e servicio y asina satisface e cliente.
Nan ta pidi pa comunidad/clientenan di DIMAS contribui na e encuesta riba Facebook (e ta den 4 idioma) e persona por subi riba e link y contesta e diferente pregunta cu tin den e servicio cu DIMAS ta ofrece. E ta duna nan e miho data pa nan.
E studiante di Universidad di Aruba ta comparti cu locual e cliente nan ta expresa mas recomendacion na DIMAS ta tocante e servicio online, caminda no tin mesun fluho di cliente cu antes. E cambionan den e sistema cu DIMAS pa ofrece na comunidad y cu no tur ora cliente ta haci uso di afspraaksysteem manera mester ta cu tur informacion y encuesta lo por traha solucion.


text:
Fundacion Respeta Mi hunto den colaboracion ta duna informacion di abuso di mucha ta un tema delica pa comunidad di Aruba pero e anochi ta enfoca mas cu abuso di mucha homber cu ta un situacion preocupante. Nan a cuminsa splica cu lamentablemente dia pa dia muchanan ta wordo abusa sexualmente.
Nan ta bisa cu ‘mare niun mucha mester a pasa den si un situacion di abuso’ sea cu e mucha ta testigo di violencia domestico, negligencia, abuso emocional y abuso sexual. Nan ta bisa cu tur mucha mester ta proteha di tur sorto di abuso.
El a bolbe ripiti cu e charla lo ta poniendo enfasis riba abuso sexual di mucha homber. Segun Fundacion Respeta mi ta bisa cu e grupo aki tambe ta vulnerable y cu mester di atencion di comunidad. Ora ta papia di abuso sexual di mucha homber por ta no fisico y fisico.
Abuso sexual fisico
Den e parti fisico di un mucha ta ora tin caricia of cualkier forma di mishimento inapropia manera mishi chanchan of pecho un caminda unda e mucha ta sinti incomodo. Penetracion den caso di mucha hombe ta pasa via anal sea cu obheto of penis. Violacion of intento pa viola. E por tambe ta cu e abusador ta laga e mucha haci sexo oral cu ne.
Nan ta bisa cu ta preferibel papia cu e mucha strit na e punto, en bes di sinta sconde algun palabra, paso esey ta realidad. Otro riba lista ta uza mucha pa pornografia. E ta remarca cu tin biaha e abusador ta tene relacion cu e mucha y haci un video esaki ta wordo bendi na sitenan pornografico of pedofiel por keda cu ne.
Abuso sexual no fisico
Den e parti aki ta por ehempel ora tin fotografia indicente. E ta splica cu tin biaha e abusador ta prefera di no mushi cu e mucha pero uza e potretnan aki pa su mesun fantasia of tambe pone riba sitesnan pornografico.
Un otro cu abusador ta haci ta papia abiertamente tocante sexo pa shock e mucha of pa lanta e mucha su curiosidad. Otro punto ta permiti e mucha mira of scucha actonan sexual of material pornografico.
Fundacion ta bisa cu nan a bin cu un campaña pa abuso di sexual di mucha unda cu nan a saca 6 video di casonan cu a yega di pasa na Aruba, agregando cu mayoria di biaha e casonan aki ta pasa den famia. E por ta un tata, padrastro, omo, un ruman homber/ muher grandi, algun otro miembro di famia. Un baby sitter, maestro di scol, personal di pasadia, lidernan di actividad hubenil.
E ta bisa cu e por ta un desconoci of un conoci pero un persona desconoci tin un porcentahe chikito y e porcentahe di famia tin un porcentahe mas halto. Pa e motibo aki ta importante pa e mucha sa di chikito di e mishimento no apropia y kico pa haci, y unda pa bay.
Estadistica globalmente y na Aruba
Mientras mas chikito nan ta mas vulnerabel. Fundacion ta bisa segun estadistica globalmente di Unicef na 2016 mucha bou di 20 aña di edad, 150 miyon di mucha muhe ta wordo abusa sexualmente esaki ta 1 di 10 mucha muhe. Den e caso di mucha homber bou di 18 aña ta un 73 miyon cu ta 1 den 6 mucha homber ta wordo abusa sexualmente.
Nan ta bisa cu den caso di mucha homber ta bira mas dicifil pa bisa pa motibo cu nan ta mas sera. Pa miedo, berguensa nan ta dicidi di no raporta un abuso. El a sigui splica segun estadistica di bureau sostenemi a haya cifr di Aruba di abuso sexual di mucha bou 18 aña ta na (2015) 39 caso a raporta, na (2016) 28 caso a raporta y na (2017) 20 caso a raporta.
Etapa di abuso
E ta bisa pa niun mucha sconde un secreto sea si abusador bise cu ta un scereto. E ta bisa cu hopi biaha tambe mucha ta conta nan mayornan cu nan ta wordo abusa sexualmente y mayor no ta kere nan. Pa asina busca un ayudo toch y no keda keto. E ta un situacion dificil paso e persona cu ta supone proteha cu cuidabo mes no ta kere den e locual e yiu ta bisando.
Ora un abusador ta bay abusa di e mucha sexualmente prome ta detecta asina wak con vulnerable e mucha ta. E ta cuminsa studia su personalidad, su manera asina e sa con pa por acerca.
Despues cu e abusador a detecta tur locual a por a haya sa di e mucha e ta bay haci e acercamento. Mientras mas chikito miho asina por domina mas facil. E ta cuminsa haci amistoso cu e mucha, sea hunga cu ne, of haci algun wega cu e mucha ta haya leuk na cuminsamento (esaki por resulta den contacto fisico inapropia).
Ora e pasa e etapa di amistad e ta bay pa manipula e mucha, e ta cuminsa cumpra regalo, of hiba cuminda p’e asina e mucha ta cuminsa crea un confusion y asina tambe por wanta e secreto di e abusador. E secreto ta bin ora cu e abuso cuminsa, asina e por menasa e mucha di tur locual e dune y pa e sera su boca.
Señal of sintoma di abuso
Durante un investigacion nan ta bisa cu pa un mucha homber tin dificultad pa expresa su sentimento. E manera pa cuminsa duna señal of sintoma, e ta cuminsa mustra rabia, come huña, bringa cu ruman, dificultad pa kita paña dilanti otro.
E mucha homber por cuminsa wak pornografia, e ta masturba (insaciabel). E por cuminsa expresa su mes cu tendencia homosexual y ta confundi esaki nan ta aclara cu no ta pasa cu tur. Circulo di abuso ta crea. Tambe el a agrega mustrando video den caso cu mucha mes ta abusa di otro mucha.
Na final nan a bisa cu lo kier bay na diferente scol na Aruba cu e team. Pa asina sigui trece informacion. El a bisa cu ta importante cu pa mucha sa cu ningun hende mag mishi cu nan curpa y pa reporta abuso di biaha.


text:
Secretario di estado Raymond Knops (Asuntonan Interno y Relacionnan den Reino) ta hiba un bishita di trabou na Corsou, Bonaire y Aruba, di 3 te cu 7 di juli venidero. E bishita di trabou ta cuminsa dia 3 di juli na Corsou, unda Knops lo hiba combersacion cu prome minister mr. Gilmar Pisas, e vice prome minister sra. Ruthmilda Larmonie-Cecilia yconseho di minister.
Un encuentro cu Mgr. Luis Secco tambe ta riba e programa.Riba 5 di juli secretario di estado ta yega Bonaire, unda e lo combersa cu gezaghebber mr. Edison Rijna y secretario di isla sra. Wendy Pelk. Secretario di estado lo bishita Plenchi di Trabou y tambe e prome cumprado di un cas via Hypotheekgarantie Bonaire.
Ademas e ta bay Klein Bonaire hunto cu Stinapa pa e mes mira progreso di e plantacion di 200 palma (sabalpalm). Un bishita na hafy pier tambe ta riba e programa. E secretario di estado ta biaha pa Aruba dia 7 di juli, unda e lo hiba combersacion cu prome minister demisionario sra. Evelyn Wever-Croes y tambe bishita Aruba Aloe.


text:
Diadomingo atardi mientras cu polis tabata tuma dato di un accidente, un miembro di prensa a yega prome cu e polisnan y baha haci cu e ta specialista den tur cos pero ta bon pa saca cos di hende y no ta respeta e privacidad ora nan pidi’e cooperacion.
Miembro di prensa cu no tabata respeta casi a haya un bati for di chauffeur di auto.
Posted by MasNoticia.com on Sunday, 15 March 2020
E miembro di prensa conoci como Chinchirinchi a yega mucho cerca mientras cu polis tabata tuma su dato y a pidi’e pa no saca potret di cara di hende y e victima den su nervio di e accidente a bay riba e periodista, y aki e periodista a pusha e persona cu un mokete den su pecho y aki e homber a bira loco y kier a torno e periodista cu no ta respeta. Polis a hala atencion di e homber di biaha y famia tambe.


text:
Alegacion
di cuarentena absoluto riba e organisacion ta falso
Dia
18 di maart 2020, un rumor infunda a cuminsa circula via Whatsapp, na unda ta
alega cu tin contagio di Coronavirus den Departamento di Impuesto (DIMP) y unda
lo implementa cuarentena absoluto riba e organisacion.
Departamento
di Impuesto ta lamenta y refuta esaki completamente.
“Nos
ta consciente cu COVID-19 por afecta un colega, cliente y/of partner strategico,
sea ta den e facilidadnan di Departamento di Impuesto of cualkier otro sitio
riba nos isla. Maneho di Departamento di Impuesto ta funda riba prevencion di
propagacion di COVID-19 y ta tuma esaki hopi na serio.
Departamento
di Impuesto ta sigui e protocol estableci pa Gobierno di Aruba y
pro-activamente a tuma pasonan preventivo, manera manda personanan di risico
halto cas pa keda den cuarentena. Na ningun momento esaki ta implica
contraccion of transmision di e virus en cuestion.
Nos
prioridad como Departamento di Impuesto ta ehecuta e leynan di impuesto di nos
pais y tambe como dunador di trabao, cuida semper e bienestar, salud y derecho
di privacidad di cada empleado.
Gerencia
di Departamento di Impuesto ta lamenta e alegacionnan falso cu ta circulando.
Esakinan ta genera panico, miedo y desconfiansa inecesario entre e coleganan y
e contribuyentenan”.
Departamento
di Impuesto ta un organisacion vital pa pais Aruba y ta opera bou e
principionan di confidencialidad, etica y transparencia segun ley di nos pais
ta dicta. Alegacionnan falso no ta wordo tolera y lo wordo investiga
inmediatamente.
Por
ultimo Departamento di Impuesto ta haci un suplica na comunidad di Aruba pa
practica recomendacion di prevencion di Coronavirus y tambe sigui nan pagina di
Facebook of bishita www.impuesto.aw pa
informacion veridico encuanto e desaroyonan relaciona cu COVID-19.


text:
Dia Internacional di Hende Muher a wordo celebra en grandi durante e conferencia di hende muher. Mundialmente ta celebra 8 di maart pa duna reconocemento na hende muher pa nan logronan den tur aspecto.
Igualdad pa nos tur tabata e tema trata durante e mainta di e conferencia caminda diferente orador a haña e oportunidad pa papia riba e tema aki. E tema aki a wordo treci pa asina nos tur por traha hunto pa logra igualdad den tur sentido di bida. Pa logra esaki tur ser femenino y masculino mester ta envolvi den e trayecto aki.
Executive Director di e banco comercial mas grandi di Aruba, Sra. Gina Habibe-Arendsz a forma parti di e âBusiness Panelâ dirigi pa Amy Richards durante di e diadomingo mainta. El a trece dilanti diferente punto riba e topico di leadership y con ta balansa esaki cu bida diario. E importancia di traha den equipo y pa tin un educacion continuo, tanto di cas y profesional. Esaki ta importante pa desaroyo di e individuo y tambe e organización y equipo cu bo ta forma parti di dje. Gina a trece padilanti con e ta stimula y a wordo stimula (coached) pa por a yega unda ela yega den su funcion.
E conferencia a conta cu un panel di hende muhernan lider den nan trabou y den nos comunidad. Renaissance Convention Center a conta cu un cantidad di cerca di 800 persona. Aruba Bank ta contento di por contribui na un conferencia exitoso y cu ta crece durante di e ultimo 3 aña, y mas importante aun pa crea un plataforma pa hende muher comparti nan experiencia y motiva otro.


text:
Diadomingo entre 3’or y 3’or y mey di marduga, na Savaneta polis ta detene un homber di inicial MK, pa motibo cu e tabata bou influencia y den e oranan di marduga tabata toca musica duro, strobando su bisiñanan di drumi.
Pa mas o menos 3’or di marduga, un patruya a bay na e adres pariba di Centro di Bario Jaraweg, pa motibo cu e homber MK, tabata basta bou influencia y tabata toca musica asina duro cu mayoria di su bisiñanan no por a drumi trankil.
Na yegada polis a scucha enberdad cu e musica tabata hopi duro, pero mesora a nota cu e musica a wordo baha. Nan a topa cu MK, pata pata, cu lenga pisa y di baina por a para riba su pianan. Polis a avis’e pa e no toca duro stroba su bisiñanan di drumi, segun MK e ta bezig ta chill y cu e sa cua bisiña lo a yama polis pe. Tambe polis a mustre riba e consecuencianan si e bolbe hisa e volume.
Un rato despues cu polis a bandona e cas di MK, nan a wordo pidi pa bay bek na e cas pa motibo cu MK a bay molestia su bisiñanan y a papia palabranan insulente cu nan. Na e sitio enberdad polis ta scucha e musica hopi duro bek.
Mk a sali for di su cas cu un actitud basta agresivo, ela cuminsa grita cu e no a haci nada y puntrando kiko ta polis su problema, e la keda papia y bira mas agresivo. E agentenan na e sitio a pidi MK pa calma pero e no tabata compronde y tabata keda grita.
Mk a sali for di su cas cu un actitud basta agresivo, ela cuminsa grita cu e no a haci nada y puntrando kiko ta polis su problema, e la keda papia y bira mas agresivo. E agentenan na e sitio a pidi MK pa calma pero e no tabata compronde y tabata keda grita.
No a keda e agentenan nada otro cu pa su seguridad y di otronan, di bay over na detene, esaki no a bay facil mirando cu MK tabata hopi intrankil y tabata lucha bek cu e agentenan, despues di un poco lucha a logra domina MK y a bisti’e e boeinan.
Despues cu e polisnan a logra detene MK, transportwagen di polis a transport’e pa warda di polis na San Nicolas, caminda e lo haya un cuarto cu e por calma, mientras e agentenan policial ta haci mas investigacion.


text:
26 di yüli
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
26 di yüli ta e di 207 dia di aña (208 den un schrikkeljaar) riba e kalènder gregoriano. Ta resta 158 dia pa e aña terminá.
A sosodé[editá | editá fuente]
- 1499 - Alonso de Ojeda ta deskubrí e isla Kòrsou.
- 1581 - E Repúblika di Shete Provinsia Uni di Hulanda ta deklará independensia di Spaña
- 1978 - Konseho Insular di Kòrsou ta aprobá e Himno di Kòrsou komo e himno nashonal di Kòrsou.
A nase[editá | editá fuente]
A fayesé[editá | editá fuente]
A selebrá/konmemorá[editá | editá fuente]
- Dia internashonal di Konservashon di Ekosistema di e matanan di mangel
- Cuba - Dia di Revolushon Nashonal
- Maldivas - Dia di Independensia


text:
ORANJESTAD (AAN): Brenda Rasmijn di Stichting FUNARI a haci un invitacion na comunidad di Aruba henter pa pasa admira Diadomingo awor di 4 pm te cu 7 pm e obranan cu e clientenan di FUNARI mes ta traha cu material recicla.
Esakinan ta bay ta disponibel durante nan Bazaar di Pasco.
Nan ta traha tur sorto di obra di man unda cu e cliente ta hopi orguyoso cu e por contribui y ta un forma di traha tambe. Nan ta sinti cu nan ta lanta tur mainta, presenta na trabao y nan ta traha cu placer.
Rasmijn a agrega cu dia 27 ta bay cuminsa cu pre benta di carchi pa asina por scoge entre un copi koffie, copi thee, awa di lamunchi y pida bolo. Tambe ta bay tin un bar y un cushina bon surti.
E obranan cu ta bay ta na benta ta cla caba. Ta bay tin musica, aguinaldo y hopi mas pa disfruta na FUNARI diadomingo 27 di November venidero.
Algo importante ta cu e cliente mes ta bay forma parti di e team organisador, unda nan ta atende cu publico, ta bay ta tras di caha, nan mes lo splica kico nan a traha. Tin cliente cu lo ta den cushina, den bar pa nan wordo inclui den tur actividad, a expresa.
FUNARI e biaha aki ta enfoca pa recauda mas cu 5 mil florin den loke ta e benta di articulo diadomingo y si por haya personanan cu kier haci donacion, tur ta bonbini, a agrega.
https://diario.aw/categories/noticia/general/stichting-funari-lo-tin-nan-bazaar-di-pasco-diadomingo-awor#sigProIdb911a056a1


text:
Polisnan a komete varios eror durante aresto di Mitch Henriquez.
Den un rapòrt di dos sientífiko polisial a sali na kla, ku polisnan a komete varios eror durante aresto di e Arubiano, Mitch Henriquez. No solamente nan a choka Mitch ku un “grip” ku ta den diskushon, pero tambe nan a uza violensia demasiado lihé i nan tabata muchu lat ku asistensia médiko. E sientífikonan polisial a investigá e insidente mortal riba petishon di hues komisario.
Na momentu di e aresto, e agentenan polisial lo no a tene nan mes na e prosedura fiho ku ta instruí nan, ku nan tin ku tene nan mes na dje, na ora di un detenshon. Nan a aktuá muchu lihé, no tabatin guía, uzo di “pepperspray” tabata robes i a apliká asistensia médiko demasiado lat, asina ta pará den e rapòrt. “E uzo di violensia ku man pisá riba Henriquez tabata desproporshonal, sin kompashon i no adekuá”, asina un di e investigadónan a skibi. Ta akusá e sinku polisnan involví di maltrato pisá ku konsekuensha fatal.
Hustisia a disidí ku lo persiguí dos di e polisnan. Den un promé reakshon, famianan di Henriquez pa via di nan abogado a deklará ku nan no ta satisfecho ku e desishon di Korte. Según e amiga i yunan di Mitch, hustisia mester persiguí tur sinku polis. E rubiano di 42 aña, Mitch Henriquez a muri aña pasá den luna di yüni aparentemente pa falta di oksígeno, kousá pa un akshon ku man pisá di polisnan ku a arest’é . Esaki a sosodé durante un festival di músika den Zuiderpark na Den Haag.


text:
Durante cu fiscal tabata na palabra, el’a yama e sospechosonan di tereno-gate como hendenan cynico. El’a referi na esey ora cu e sospechosonan a haci malo, horta tereno di pueblo, pero keto bay nan no kier reconoce nan actonan robes, pero ta keda para riba cu nan no a haci nada malo.
Benny constant ta sali den prensa, ta keda punta dede cu ta un persecucion politico. Fiscal a nenga rotondamente. No tin nada di haci cu caso poltico, sino di corupcion unda a horta pais Aruba basta placa.
Cynico pa keda pretende cu nan no a haci malo, siendo tin tur prueba den nan contra.
Durante cu fiscal tabata na palabra, el’a yama e sospechosonan di tereno-gate como hendenan cynico. El’a referi na esey ora cu e sospechosonan a haci malo, horta tereno di pueblo, pero keto bay nan no kier reconoce nan actonan robes, pero ta keda para riba cu nan no a haci nada malo.


text:
e plannan di Artíkulo promé di e dekreto
Di mishon pa e Economia Sentro di Resultá (ARC) pa brinda ayudo tékniko i sosten ekonómiko pa e Ministerio i e Minister Esakinan spantaparha ta eskrito e Artíkulo bint'di e Deklarashon Mundial di Spantaparha Relashonnanku ta stipulá e derecho di benefisioso pa e protekshon di interes moral i material resultaat di e autor di e produktonan sientifico. literary òf artista di produccion (Manera a keda defini desde e AMI.
Organisation Mundial di Propiedat Intellectueel) di e Ministerio di Ekonomia i Komersio ta preokupá ku asuntonan ekonómiko i komersial pa bon ku e trabou ku a laga nan ta recomenda pa e Dekreto Nº di binti ocho diesdos (di specialisacion di bes i funcion di e Ministerio di Ekonomia i Komersio).
bou di supervishon di Minister di Ekonomia i Komersio
e ta gusta sigui: PYME afdak pa e Ministerio di Ekonomia i Merkansia pa chikitu i e medionan empeñonan (PYMES) bai e empeñonan incidente di e Líbano. Only informashon riba esaki. menor di e barku. negoshi e access.
e innovation i otro evento i di informashon útil i dat Di konforme ku e dekreto n° metodo di april.
en relashon ku e establesementu di e Boot di Israel di e Ofisina. e ta pèrmití di e último. e poder pa tuma tur e prosedimentu wèl pa implementá e ordenansanan i reglamentu aplikabel. meskos ku e plannan i e tempran di Israel boot aproba pa e Konseho di e Mara Arabir di pa garantisá boso splicacion ku e fin di dilanti den kualke intenshon di Sali pa aseptá nos produktonan riba kualke opreshon.
e fortificacion òf di kontrabanda di esakinan teniendo na kuenta ku e boot di Israel ta un di e legítimo i di esakinan pas pa protehá nos ekonomia i fasilidat e proseso di interkambio komersial.
importashon i importacion entre e Líbano i henter mundu. desde mehora e cooperacion i combinacion di administrators publica i e Ministerio di Ekonomia i Merkansia pa ehekutá e boot proseso.


text:
Mi frei a muri durante di mi embaraso, Kon pa hasi pe yu haña su fam?
Bon siman na tur esnan ku ta sigui e kolumna aki tur djaluna. Mi ke kuminsa na gradisi tur esnan ku a... Read More
Mi a perde mi kasa den aksidente, kiko mi por hasi?
Bon siman na tur esnan ku ta sigui e kolumna aki tur djaluna. Ban habri siman ku speransa i dedikashon na loke... Read More
Mi tin un amiga di hopi tempu kaba, nos tabata hasi tur kos huntu i nos sa tur sekreto di otro. Pa un kuestion di negoshi nos amistad a kibra. Awor e ta kana papia malu di mi ku tur hende ku ami ta hasi negoshi ku n’é kiko mi por hasi pa e stòp?
Bon siman na tur mi fiel lesadónan. Mi ta spera ku bosnan fin di siman tabata kargáku sosiego, positivismo i trankilidat. Kòrda... Read More
Di kon derechi di vota ta sagrado?
Na tur mi fiel lesadónan bon siman i hopi bendishon . Ken ta malkría nan mama manera mester ta tur dia?. Ami... Read More
Dia di Labor
Na tur mi lektornan bon siman, i mi ta spera ku Dia di Labor a laga kada un di bosnan ku insiprashon... Read More


text:
Cu awa na wowo sra Miriam van der Linden mester a para wak su cas kima por completo sin por haci nada. Un marduga di teror pa un famia na Savaneta despues di entrega keho di destruccion di su casita na cunucu. Awor ta su cas mes na Rooi Kochi a wordo cendi na candela.
Na luna di januari 2020 e señora Miriam van der Linden a entrega keho contra un hoben y su amigonan cu ta horta cabrito y ta scondenan na e famia su cunucu. A prohibi e hoben aki, cu un omo a cria, entrada na e cunucu. Aparentemente e hoben lo a baha su rabia y a comete destruccion na e casita na Cunucu cu ta keda patras di Tanki di Savaneta. Polis a bay y detene e sospechoso.
E hoben tin e señora cu su casa menasa, cual el a skirbi tambe riba muraya na e cunucu. Ayera nochi cu e famianan tabata pasando tempo na e cunucu, e cas di e señora Miriam van der Linden su so ta pega na candela. No tabata tin niun hende na cas pasobra famianan tabata pasando weekend na cunucu. E famia van der Linden mester a yega haya su cas completamente boy candela, cu dos unidad di Brandweer no por a controla mas y e cas a pega candela por completo.


text:
ku partisipashon di riba 150 partner den turismo for di rònt mundu
WILLEMSTAD- 24 di mei 2022 – E siman aki, riba 150 mayorista, aerolínea i prensa tei presente na Kòrsou pa partisipá na ‘Curaçao Global Trade Symposium 2022’. Ta trata aki di un simposio organisá spesialmente pa mayoristanan prosedente di diferente parti di mundu bin eksperensiá e produkto turístiko úniko ku Kòrsou tin di ofresé na bishitantenan for di eksterior i tambe kondusí reunionnan ku partnernan di sektor privá. Durante di e simposio lo kompartí tambe Kòrsou su senario di airlift pa aña 2022, e desaroyonan riba tereno di akomodashon, e kresementu den kantidat di turista di estadia i nos plannan pa futuro.
Ofisina di Turismo di Kòrsou (CTB), Curaçao Hospitality and Tourism Association (CHATA) huntu ku diferente partner den sektor privá a uni pa realisashon di e simposio importante aki despues di 2 aña di ousensia. E simposio a inisiá ku un tremendo resepshon dia 23 di mei atardi inkluyendo un mini Karnaval i parada di Seú pa asina laga e mayoristanan sinti un tiki di e kultura di nos dushi Kòrsou. E apertura ofisial a tuma lugá dia 24 di mei i a inkluí spich di Minister di Desaroyo Ekonómiko, sr. Ruisandro Cijntje, direktor athunto di CTB sr. Hugo Clarinda i sra. Maria-Helena Seferina-Rojas, Managing Director di CHATA. Despues di e parti ofisial, mayoristanan i representantenan di e aerolíneanan presente a topa di forma individual ku representantenan di sektor priva di CHATA durante e seshon di Marketplace. Dia 25 di mei lo tin seshonnan individual na enkargo di representantenan di CTB kaminda lo diskutí ku e mayoristanan e strategianan i e plannan di akshon pa e region di Europa, Nort Amérika, Sur Amérika i Karibe.
E programa di e ‘Curaçao Global Trade Symposium’ a inkluí tambe bishita na diferente akomodashon eksistente, proyektonan nobo i bishita na diferente playa riba nos pais. Lo klousurá e simposio ku un ‘Willemstad Farewell Street Party’ den Otrobanda pa asina yama danki na e mayoristanan pa nan partisipashon i kompromiso pa ku e produkto turístiko ku Kòrsou ta ofresé.
‘Curaçao Global Trade Symposium 2022’ ta konta ku partisipashon di representantenan for di Estádos Unídos, Canada, Hulanda, Alemania, Bèlgika, Polonia, Fransia, Colombia, Brazil, Argentina, Chile, Ecuador, México, Panamá, Paraguay, Uruguay, Perú, Venezuela, Sürnam, Trinidad & Tobago, Jamaica i St. Maarten.


text:
Parlamento a aproba e ‘Landsverordening tijdelijke loonsubsidie’.
Diamars 30 november 2021 Parlamento di Aruba a aproba e Landsverordening Tijdelijke Loonsubsidie. Cu e aprobacion aki a formalisa e autoridad di SVb pa colecta sumanan di loonsubsidie cu dunado di trabao a ricibi di mas.
Despues di e anuncio oficial di e landsverordening aki SVb lo reinicia e procedura di colecta di e siguiente forma:
- Dunado di trabao kende tin un debe habri di loonsubsidie cual a ricibi inhustamente, lo ricibi un carta di recordatorio den cual e debe aki ta specifica. Cu e carta aki ta pidi e dunado di trabao pa paga e debe of pa yega na un areglo di pago cu SVb dentro di dies dia di trabao.
- Den caso cu SVb no ricibi un reaccion lo manda un siguiente carta di demanda unda atrobe ta ofrece un oportunidad pa paga e debe of pa yega na un areglo di pago dentro di dies dia di trabao.
- Den caso cu e dunado di trabao keda sin cumpli, deurwaarder di SVb lo presenta un dwangschrift pa cumpli cu pago of yega na un areglo dentro di tres dia di trabao.
- Den caso cu no cumpli cu e dwangschrift e deurwaarder lo continua cu e procedura di embargo.
SVb ta spera cu no lo yega asina leu y ta urgi tur dunado di trabao cu tin debe di loonsubsidie pa tuma contact cu SVb su departamento di Invordering.


text:
Aruba ke kuminsá risibí 2K turista pa siman.
Oranjestad - Minister di Turismo di Aruba Dangui Oduber a splika ku e isla ta preparando pa habri su frontera bèk entrante 1 di yüli awor. Segun Oduber kisas e fecha tentativo por ta hasta mas promé.
Ta e idea pa entrante 15 di yüni awor, habri ekonomia intèrno di Aruba pa despues por kuminsá risibí bishitante di afó tambe. Tur kos ta dependé di e preparashonnan i e situashon lokal na Aruba. A prepara diferente protokòl ku i pa e sektor turistiko. Hotel, restorant, aeropuerto, kompanianan di aviashon, hür outo i taksinan lo mester prepará i tene nan mes na e protokòlnan promé ku por habri pa risibí bishitante.
Promé ku COVID-19 a surgi, Aruba tabata risibí sigur 20 mil turista pa siman. Awor e isla ta aspirá na kuminsá risibí masomenos 2 mil turista pa siman. Entretantu kompanianan di aviashon manera JetBlue, American Airlines, Spirit, Copa i Avianca a bisa ku nan lo ta dispuesto pa trese turista pa Aruba.


text:
Amogli, un pueblo chikito di apenas 5.000 habitantes na e provincia di Génova, nort di Italia, ta bibando un pesadiya. Un corrimiento di terra a provoca parti di cementerio bin abou y caba cu centenares di ataud y resto mortal a cay riba lama.
Segun informe ta kere cu mas di 200 ataud a cay despues di e colapso. E prome dia di trabou di recuperacion a logra recupera 10 di nan, segun responsabel di proteccion civil, Giacomo Giampedrone, kende ta bisa cu pa recupera e resto ta depende di condicion di lama durante siguiente dianan.
Operadornan ta haci trabou di mantencion na e cementerio, cu tin mas di 100 aña bieu.
“Una catastrofe inimaginable”
E alcalde di Camogli, Francesco Olivari, lo splica cu nan tabata trahando na un parti di e luga ora cu un parti di area a cay. Nan a wak algun fisura y a dicidi de cera e cementerio.
E decision a pone cu a evita casonan mas grave. Sinembargo ta bisa cu ta un catastrofe inimaginable. Olivari a a tuma contacto cu oficina di proteccion civil di e region pa haci analesis urgente di situacion.
E cementerio di Camogli a desplasa un ekipo di geologo cu lo usa drones pa por examina e dañonan, a demas di sigura e zona y determina si tin riesgonan nobo.
E alcalde ta reconoce cu e tipo di colapsonan ey ta dificil pa detecta of predeci mirando cu ta un zona ta custuma na tera asina ‘hopi fragil’. Giacomo Giampedrone a señala cu a blokia e zona costera cu tin abou di e cementerio pa asina por recupera e ataud.


text:
Selekshon di U 15 ta sali rumbo pa Florida den buelo di AA pa partisipá na un torneo di CONCACAF di U 15 kaminda 40 pais lo partisipá.
HATO: Awe mainta nos selekshon di U 15 ta sali rumbo pa Florida den buelo di AA pa partisipá na un torneo di CONCACAF di U 15 kaminda 40 pais lo partisipá.
Nos lo ta den grupo huntu ku Republika Dominicana, Haiti i Nicaragua.
Coach di nos selekshon lo ta Gersinio Constansia i su asistent lo ta Ronnie Trouwloon.
Na total 18 hungadó a wòrdu skohé di diferente ékipo di U 15 di Kòrsou.
Keda pendiente pa mas informashon.
Nos kier a deseá nos selekson stimá di U 15 tur klase di éksito aya nan na Florida.
Dios bendishon boso salida i yega rikamente.


text:
Digicel ta firma MoU ku gobièrnu di Kòrsou pa proyekto piloto ‘Digital Classroom’
Djabièrnè ultimo Digicel a tene un evento den su Megastore na Biesheuvel na unda ku a firma un MoU ku Ministerio di Enseñansa, Siensia, Kultura i Deporte pa entrega di 100 unidat MiFi di manera ku nan por repartí pa skolnan na Kòrsou. E ministerio ta risibí e unidatnan MiFi komo un donashon di parti di Digicel. CEO di Digicel, sr. Roeland van der Hoeven a komentá ku nan ta masha orguyoso di por hasi e gesto aki. “Covid a mustra nos ku poko poko nos mester kuminsá yega na un modelo pa e konsepto di un Digital Classroom. Esaki ta hasi ku muchanan ta benefisiá di digitalisashon den e tempu modèrno aki pa risibí lès i hasi nan tareanan eskolar. Esaki no ta un konsepto deskonosí pa Digicel ya ku den diferente merkado nos a bin ta traha huntu ku gobièrnu di pais pa ofresé esaki. Digicel tin amplio eksperensia ku konseptonan di Digital Classroom i ta prepará pa kontribuí na sektor di enseñansa ku e konosementu aki”.
Un proyekto prometedor
E donashon di parti Digicel ta kontribushon na un proyekto piloto ku lo eksplorá diferente senario di enseñansa na skolnan básiko i VSBO. Den e proyekto aki lo kontemplá e senario na unda e mucha ta risibí lès ‘online’ for di nan kas, i otronan na skol di akuerdo ku nan skema eskolar. Kada unidat MiFi di Digicel lo tin 500 GB di data pa luna durante di e trayekto i lo ta programa pa blòkia sierto wèpsait ku ta impedí e studiante di hasi su lès optimalmente, miéntras ku ta brinda akseso na wèpsaitnan ku ta jùist krusial pa e proseso edukashonal.
Riba fotonan athunto momentu ku CEO di Digicel, sr. Roeland van der Hoeven a hasi entrega di e unidatnan MiFi na Promé Minister di Kòrsou, sr. Eugene Rhuggenaath aktualmente enkargá ku kartera di Enseñansa, Siensia, Kultura i Deporte.


text:
Siman di konsientisdashon di korupshon a kuminsá
Siman di konsientisdashon di korupshon a kuminsá
Awe e siman di konsientisashon di korupshon ta kuminsá. Di 15 te 22 di mei Fundashon Kòrsou Transparente ta pidi atenshon pa komportashon no integro i korupshon. “Un mihó komunidat ta den nos mes man” asina e fundashon ta enfatisá.
Yama un tío pa logra mas lihe di laga kambia un bòter di gas bashi, regla un permit lihė via di un amigu, via via evitá e lista di espera pa un operashon, kue material di trabou pa uza na kas, kumpra artikulonan illegal pasobra esei ta sali mas barata, no deklará tur kos na belasting: hopi biaha e aktonan aki ta perhudiká otronan, ta resultá den faboritismo i ta pone kostonan subi. Den e kampaña aki di konsientisashon, Kòrsou Transparente ke stimulá e kombersashon i alabes hasi un yamada pa kada ken tuma responsabilidat pa su propio akshonnan. Asina konhuntamente nos por para e plaga di komportashon no integro i korupshon den nos komunidat.
#MiMannan TaLimpi
E Selfie Challenge “#MiMannanTaLimpi” ta reta tur hende pa públikamente hisa man i hasi un testimonio kontra di korupshon. E akshon aki ta basá riba e kampaña eksitoso riba media sosial #MyHandsAreClean di Corruption Watch na Sur Afrika, ku kende Kòrsou Transparente tin kolaborashon di forma estrecho. Bou di e hashtag #Mi MannanTa Limpi e partisipante ta primintí di tene su mannan limpi i ta reta amigunan di Facebook pa hasi meskos.
Bou di e hashtag #MiMannanTaLimpi personanan riba Facebook ta reta nan amigunan pa hasi un testimonio kontra di korupshon.
Punda Vibes
Djaweps anochi 18 mei 2017 for di 6 or di atardi durante Punda-Vibes riba Gomezplein, Kòrsou Transparente lo duna e kampaña un kara ku diferente aktividatnan interaktivo. Asina por ehempel bo por partisipá na e test “Kon limpi bo mannan ta?” i e fundashon lo parti habon chiki pa den un forma simbóliko hasi mannan shushi limpi.Tambe por wak e Muraya di Konfeshon-Testigo-Víktima i por hasi un konfeshon ὸf kompartí un eksperensia di forma anónimo. E duo musikal Evita Ros i Wietse Krikke den koperashon ku diferente artista lo estrená un tumba tokante korupshon. Despues nan lo simbolikamente pasa e pèn pa e siguiente artista , ken lo tin ku komponė un otro kantika tokante e tema.
Kolumnonan konsientisashon di korupshon
Durante e siman diferente programa na radio i televishon lo trata e tópiko di Konsientisashon di Korupshon. Kolumnistanan i bloggers konosí manera Favell Maduro, Denise Vijber, Jeroen Jansen, Yves Cooper i Arien Rasmijn lo kompartí nan pensamento, vishon i observashonnan den kolumnonan pa yuda lanta e debate i tambe asina konsientisa Kὸrsou riba e fenomeno di korupshon . Un kompilashon di e artikulonan online djamars i por lesė via http://www.facbook.com/KorsouTransparente


text:
Crisleidy ta bin di un famia yen di estilista, unda a crea My Favorite Beauty Destination, cual e persona principal ta su mama Cristina Castillo. Crisleidy tin 21 aña y ta bayendo Colegio EPI sector Welzijn Niveau 3 y su pasatempo preferi ta wak ‘tutorials’ y drag race show. Ta un makeup artist ta un forma di inspiracion, diberticion y libertad di expresion, cu a bira su pasion y ta dedica su tempo liber, despues di scol, como su trabou.
Momento cu Crisleidy a descubri cu makeup por resalta e beyesa di un persona, el a dicidi di tuma les cu un makeup artist di Argentina, dia tras dia pa 8 luna largo. Den e lesnan el a siña con pa deal cu diferente tipo di piel, con pa combina diferente color, teoria di ‘brushes’, siña conoce diferente tipo di marca pa makeup, teoria di cada tipo di makeup, desde makeup di dia pa makeup di anochi, pa ultimo e biaha pa asina haci su MasterClass y haya su di 3 diploma personalmente. E estudio pa profundisa mas den e arte di makiyahe, a lag’e sintimas sigur y cu mas gana di haci, loke mas e ta gusta.
Desde hopi chikito bo tabatin e curiosidad pa explora cu make-up? Asina mes! Cu mi a nace y crece den e mundo di beyesa tabatin influencia, sinembargo ta poco tempo pasa, mi a haya sa cu makeup ta mi pasion.
Cu ki edad y momento bo a dicidi cu lo bo ta desea pa specialisa como make-up artist?
Mi tabatin 19 aña, ora mi a descubri cu mi pasion tabata makeup.
Con bo ta defini bo estilo como make-up artist?
Mi ta considera mi mes un makiyista hopi curioso y tribi, pasobra semper mi kier haci trends nobo.
MI LO KIER SIÑA MAKEUP DRAG QUEENS
Makiyahe pa ki ocasion bo ta gusta mas pa haci?
Mi gusta tur, specialmente makeup pa fiesta.
Si bo tin 5 minuut pa makeup con bo por logra un bon resultado toch?
Mi lo concentra den ‘skin preparation’ y resalta e lipnan, eyebrows y contour pa asina mi logra un makeup facil.
Si bo tin cu makiya un celebridad ken esaki lo ta?
Mi lo gusta makeup RuPaul, pasobra mi lo kier siña makeup Drag Queens.
Ki ta bo meta?
Mi meta ta pa caba scol y na mesun tempo, bira un makeup artist reconoci na Aruba.


text:
Willemstad – Riba djamars 29 di mart tabata e promé dia di Intertraffic Expo na Hulanda. Minister Cooper i su delegashon tabata invitado pa presensiá e apertura ofisial di e evento grandi aki. Diariamente lo tin mas ku 800 empresa i/òf empresarionan presente pa nan eksponé nan produktonan na e bishitantenan di rònt mundu ku ta asistiéndo na e evento aki.
Tambe Minister Cooper a presensiá awe, durante e seremonia di apertura, e diferente premionan ku a ser entregá na kompanianan ku a sobresalí den algun kategoria.
E diferente kategorianan ta:
– Green Globe Award winner. E premio aki a bai pa Jenopljk Robit Gmbti TraffiPole.
– User Experience Award winner, ku a bai pa Toogethrr Parking, Toogethr B.V.
– Inspiration Award winner, ku a bai pa Acusensus Pty. Ltd.
– Special Mention, esta Aisico srl.
E premionan aki ta sirbi komo estímulo pa mas i mas persona sigui trese mas inovashon na bienestar di e desaroyo den e mundu riba e tereno di infrastruktura, karetera, seguridat i mobilidat rònt mundu.
Tabata un dia hopi informativo, i ku por yuda nos pa atendé mas mihó ku e problemátika den infrastruktura, mobilidat i seguridat den tráfiko na Kòrsou.
Minister Cooper a keda hopi satisfecho ku e informashonnan atkerí riba e dia di awe.


text:
Ariba peticion di oficial di Kustwacht Voor Het Koninkrijk Der Nederlanden, Minister encarga cu e Carteranan di Transporte, Comunicacion y Sector Primario, sr. Chris Romero, ta pone na disposicion e number 913 pa alerta cualkier emergencia cu por presenta riba lama.
E activacion di un number di emergencia pa personanan riba lama raporta cualkier situacion urgente, ta algo cu ta den planificacion for di Augustus 2020 y awor finalmente e ta un realidad.
E number 913 ta den funcion caba y for di aworaki por wordo uza, di manera gratuito, pa cualkier persona den posecion di un telefon celular of telefon di liña.E activacion di un number di emergencia pa emergencianan riba lama, ta algo sumamente importante pa paisnan cu, manera ta e caso di Aruba, tin un trafico maritimo halto.
Di e manera aki por sigura cu servicionan di emergencia, manera Warda Costa, Polis Maritimo y demas por wordo activa inmediatamente y yega mas liher na auxilio di esnan cu ta den un urgencia riba lama.
Minister Chris Romero ta extende su palabranan di gradicimento na nos compania Estatal di Telecomunicacion, Setar NV, cu diligentemente a percura pa e proceso di articulacion di e number di emergencia 913, a cana su caminda y cu awe e ta un realidad.
Tambe un gradicimento na Digicel pa e coperacion di mantene e tarifa gratis pa su usuarionan cu lo mester haci uzo di e number di emergencia 913.


text:
Den oranan di anochi Polisnan a bay riba Sasaki pa atende cu un accidente di auto. Polis a bin haya un Rav4 kibra riba e palo di lus net banda di Rotonde di Super Food. Ta resulta cu un Ford Escape color preto A-12692 maneha pa un dama burachi a bay dal tras di e Rav4. Na su turno a kita man drechi baha caminda dal e palo di lus.
Polisnan a yega na e sitio y atende e accidente. A bay busca drechi mesora di e otro auto. A bay na e cas na Kamay dilanti di Del Rey Apartments y ta topa e Ford Escape para. E parti dilanti tur kibra.
A detene e dama chauffeur pa entre otro core auto bebi. Den dogcatcher a hibe warda. E Rav4 a haya basta daño y takelwagen a bay busca e auto.


text:
Departamento di Enseñansa Aruba (DEA) ta informa studiantenan cu kier bin na remarca pa un prestamo di estudio “Arubalening” entrante augustus 2020 di e proceso di aplicacion.
Land Aruba ta brinda studiantenan cu kier sigui cu nan estudio na Aruba of den exterior un prestamo pa studia. E prestamo aki yama Arubalening. Intencion di e Arubalening ta pa yuda un studiante cu su gastonan di estudio. E productonan di Arubalening ta consisti di dos componente: un “Startpakket” pa facilita gastonan inicial di estudio y “Termijnuitbetalingen” pa facilita gastonan durante e trayecto di estudio.
Un studiante di Aruba por aplica pa un Arubalening pa studia na Colegio EPI, Instituto Pedagogico Arubano (IPA) of Universidad di Aruba (UA) na Aruba of por aplica pa un Arubalening pa studia na Hulanda, Merca, Canada of otro pais.
Arubalening Portal
Desde aña 2017 aplicacion pa un Arubalening ta bay via di e Arubalening Portal. Via nos website www.ea.aw > Arubalening Portal e studiante mester registra pa un Arubalening Account. Cu su Arubalening Account e studiante por login den e Arubalening Portal pa asina cuminsa cu su proceso di aplicacion.
E proceso di aplicacion pa un Arubalening ta consisti di diferente parti durante cual mester haci entrega di diferente documento di prueba. Henter e proceso di aplicacion inlcuyendo e periodo di evaluacion di e aplicacion ta aproximadamente 3 luna.
E studiante mester percura pa aplica cu un email adres valido cual lo wordo uza pa manda notificacion y informacion importante pa e studiante. Tambe ta rekeri di e studiante cu e ta log in regularmente den su Arubalening Portal pa verifica e status di su aplicacion.
Mas informacion
Pa mas informacion di e productonan di Arubalening, e sumanan di prestamo, henter e procedura di aplicacion, e documentonan necesario y e diferente deadlines pa bin na remarca pa un Arubalening entrante augustus 2020 of januari 2021, mester acudi na website Enseñansa Aruba: www.ea.aw > Arubalening Portal.
Tambe ta sugeri studiantenan pa conecta cu Departamento di Enseñansa Aruba riba Facebook (facebook.com/educationaruba) pa keda na altura di tur informacion.
WWW.EA.AW, WWW.PAPIAMENTO.AW, +297 528 3400, FRANKRIJKSTRAAT 3, ORANJESTAD, ARUBA
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text: Diamars atardi a drenta informe di cu tin motociclistanan ta haci boroto y ta molestia e habitantenen di Bushiri, na yegada di e patruya den e area nan a nota 2 persona sin helm riba un brommer preto riba caminda, ora nan a nota presencia di polis nan a primi trot y purba huy y a bay den direccion memey di e residencianan. Ademas e brommer no tabata tin plachi number. Ora e manehador a aumenta velocidad e pasahero sinta patras a cay. E manehador cu si a sigui a bay sconde e brommer. Ora e oficialnan a yega tras di e edificio, nan a wak un otro vehículo motorisa pero esaki no tabata e mesun cu nan a mira anteriormente, e oficialnan a mishi cu e motor y esaki tabata hopi cayente. E personanan cu tabata rond di e vehiculo aki a core plama bay. E brommer aki ta di e marca Keeway y modelo TX10 200cc, color preto cu berde. Dado cu e denuncia se tabata refiri na varios vehiculo di motor y cu dicho vehiculo di motor no tabata tin documentacion ni plachi number, e oficialnan a dicidi takel e. Mientras tabata warda riba e takelwagen, algun mucha a reuni cu nan mayornan. Nan afirma cu e vehiculo Keeway no ta e mesun cu e oficialnan a mira na prome luga. E patruya a indica na e mayornan cu ya nan tabata sa esey pero debi cu e denuncia di tabata cu varios vehiculo di motor, tabata circula di forma temerario y sin documentación, e polisnan a dicidi di confisca esaki. E muchanan hunto cu e mayornan a admiti cu tabata nan falta y cu nan a sconde e otro brommer. Djey nan a bay bisca e otro vehiculo. Esaki di e marca Hilux, di color preto, no tabata tin ni plachi number ni documento. Cu e informacion ricibi y e vehiculo motorisa, e patruya a dicidi laga e Keeway y laga takelwagen hiba e Hilux.


text:
Den nos edicion di ayera nos a elabora ampliamente riba edad di pension y e idea pa reduci edad te na 62 aña. Sin embargo a keda varios aspecto sin discuti cual nos ta haci awe. Un di e aspectonan aki ta e consecuencia cu e aumento di edad tin pa diferente tipo di trahado. No tur hende nan salud ta mes bon y no tur trabao tin mesun efecto riba salud di hende. Un trahado den construccion cu ta soporta influencia di solo fuerte y trabao fisico pisa ta yega na su edad di pension talbes den condicion mas serio cu un persona cu henter su bida a haci trabao di oficina. Na momento cu hisa edad di pension pa 65 aña, esey lo significa cu tin hende den bon condicion fisico cu ta yega na e edad di pension nobo sin problema, y tin hende cu lo lucha severamente cu nan salud prome cu nan por bay cu pension. Esaki ta netamente un di e aspectonan cu den e discusion algun aña atras no a bin dilanti. Nos por mira cu den paisnan cu sistema social mas avansa pero tambe hopi mas caro, manera Hulanda, cu ta existi un ‘vangnet’ pa e casonan di hende cu no ta apto fisicamente mas pa traha (WAO), pero cu ainda no a yega edad di pension. Hasta den un pais cu asina hopi recurso, e sistema aki a bira demasiado grandi y costoso. Ningun pais tin recurso ilimita pa sostene e tipo di apoyo aki. Den nos caso nos tin e prevision di SVb unda un trahado por keda haya (parti) di su salario pa dos aña, despues di cual e dunado di trabao no tin obligacion mas cun’e.
Despues e persona concerni lo depende di famia of otro persona, of di ‘bijstand’ (onderstand) pa e por subsisti te dia cu e yega na su edad di pension. Kico ta e alternativanan den cual e fondo di pension por hunga un papel? Un di e ideanan ta e posibilidad di duna un persona su AOV na un fecha mas tempran, cu e condicion cu e ta haya un reduccion riba su pension segun e tempo cu e falta ainda pa yega na edad di pension. Esaki ta mustra un solucion cu den hopi lo no funciona. Nos tin hopi hende na Aruba cu ta hayando o lo haya solamente parti di e suma maximo, pasobra durante un periodo nan no tabata biba na Aruba. Aki ta trata di hende naci na Aruba cu a biba otro luga, y tambe hende cu a bin biba na Aruba cu un cierto edad caba y por lo tanto no a cumpli cu un parti di e periodo entre 15 y 60, y proximamente 65 aña cu e persona mester tabata residencia na Aruba pa haya henter e suma. Pa esnan cu tabata residencia na Hulanda e situacion ta mas faborabel ya cu nan tin derecho riba AOW di Hulanda pa complementa nan AOV na Aruba.
Pero pa e persona cu a residencia na Aruba cu cierto edad caba, manera esnan cu a naturalisa aki, cu no ta haya un AOV completo e ta bira hopi dificil pa entrega un parti di nan pension cu di mes caba no ta cos di gaba. No ta pornada a introduci e seguro di pension obligatorio pa sector priva, cu ta un beneficio no tanto pa esnan cu ta sali cu pension awor pero si pa esnan cu tin hopi aña pa traha ainda y por ‘build up’ un pension considerabel banda di nan AOV.
Otro aspecto cu ta bolbe den cada discusion ta e asunto di mercado laboral. Den hopi pais desempleo structural ta haci cu hende di edad cu ta sigui traha varios aña mas ta stroba e hobennan di haya trabao. Aruba su mercado laboral ta diferente di structura. En general tin actualmente mas hende cu ta bay cu pension cu nos tin hende local pa tuma nan luga. Esaki ta producto di e envehecimento fuerte cu nos ta aden actualmente y cu lo dura te por lo menos aña 2030. Esey ta percura pa un entrada grandi di trahado for di exterior, legal y ilegal. Un gran parti di e cuponan di trabao crea ta na nivel abao di educacion y ta conta cu competencia fuerte di trahado di exterior. E mercado di trabao pa funcionnan miho paga ta mustra tin bes scarsedad y den otro caso no ta duna tanto empleo, dificultando entrada di hobennan despues di nan estudio. En todo caso no ta asina cu e permanencia pa mas aña na trabao di e personanan di edad ta un problema manera e ta na paisnan cu desempleo structural halto.
Concluyendo, por bisa cu limita edad di pension na 62 aña ta posibel tecnicamente, pero aumento di prima mas ainda pa esnan cu ta traha lo bira inevitabel. Cu un economia cu no ta mustra crecemento fuerte den e añanan nos dilanti, no tin speransa tampoco pa haya mas trahado pa contribui y amplia e base di contribuyente.


text:
…Otro logro pa Chef Broertje Marshall i Kòrsou…
WILLEMSTAD – 5 di sèptèmber 2017 –Ofisina di Turismo di Kòrsou (CTB) ta felisitá Chef Broertje Marshall ku e premio di oro risibí durante e ‘Nelson Mandela Culinary Challenge’ ku tabata parti di e prestigioso ‘Ultimate African Heritage, Food, Drinks and Music Festival’ na Johannesburg, Sur Afrika.
Kòrsou a bai ku e premio máksimo siguí pa Zimbabwe i Ghana. Mihó Smak, Presentashon i Plato tur a bai pa Chef Broertje Marshall representando Kòrsou. Un bia mas nòmber di Kòrsou a keda den tòp den e Mundo kulinario danki na e profeshonalismo di nos Chef. CTB ta hopi kontentu i orguyoso di por konta ku un embahador den persona di Chef Broertje Marshall. CTB ta deseá Chef Broertje Marshall hopi éksito mas pa futuro!


text:
Oranjestad, Aruba- Gobernadó di Aruba, Alfonso Boekhoudt, djaluna mainta lo kuminsá ku kombersashon di orientashon, despues di elekshon ku a tuma lugá na nos hermana isla siman pasá. Durante e konsultashon, gobernadó lo skucha konseho di diferente partido i órgano, pa loke ta trata formashon di un gobièrno nobo.
E gobernadó lop paia entre otro ku presidente di Raad van Advies, Frits Goedgedrag i president di Staten di Aruba, Juan Thijsen. Despues gobernadó lo papia ku tur partido ku a saka por lo ménos 1 asiento den elekshon. Ta trata aki di Evelyn Wever-Croes (MEP), Mike Eman (AVP), Ursell Arends (RAIZ), Marisol Lopez Tromp (MAS) I Miguel Mansur (Accion21).
Tambe gobernadó lo tende president di Sociaal Economische Raad, Tisa LaSorte, president supletente di Algemene Rekenkamer, Frederick Nuboer i ku Hellen van der Wal, miembro lokal di CaFT.
A base di e komberashonnan ku ta keda hibá gobernadó Boekhoudt lo apuntá un informadó pa kuminsá ku sondeo den disponibilidat di partido pa forma un gobièrno nobo.


text:
ORANJESTAD,Aruba
Diadomingo 19 di Januari, den presencia di Minister President sra Evelyne Wever Croes, CEDE Aruba su team a duna reconocimento na 97 boluntario cu a traha activamente na un of otro instancia of organisacion den nos comunidad. Cada organisacion a ricibi e oportunidad pa reconoce un boluntario special cu a destaca durante aña 2019.
Un anochi hopi bunita unda cu cada organisacion of fundacion a entrega nan nominado un bunita plakaat como reconocimento pa nan trabou cu nan a desplega cu amor durante henter aña. Un bunita recuerdo cu a wordo traha cu material di plastic y glas cu a wordo colecta rond di nos isla y presenta den un forma di curazon. Cu e celebracion aki CEDE Aruba lo gradici tur ‘boluntario di aña’ cu a destaca pa nan organisacion durante 2019. Durante e ultimo añanan por mira cu e projecto VOTY Award a wordo accepta den comunidad y a crece pa casi 100 boluntario.
Prome Minister sra Evelyn Wever Croes a hiba palabra na cuminsamento di e programa y a duna su satisfaccion pa e programa aki. Min. Pres.; “ Trabou boluntario ta algo impagabel. Sin boluntario, tur nos organisacion social, clubnan di deporte, scolnan, centronan di cuido y organisacion pa hoben no por funciona. Pesey Gobierno di Aruba tambe ta apoya e VOTY Award pa duna e mensahe cu trabou Voluntario ta essencial y cu e mester wordo reconoce.”
Minister president tambe a bisa cu CEDE Aruba ta un organisacion dinamico den veld cu ta logra yuda organisacionnan pa desaroya proyectonan cu ta sostenibel. Ehempelnan ta entre otro, Tienermoederhuis di Stichting Casa Cuna Progreso, ampliacion di Stichting Ambiente Feliz cu un afdeling pa mucha y hoben cu desabilidad y e proyecto Signs of Safety hunto cu Bureau Sostenemi, Wit Gele Kruis y Departamento di Asunto Social.
CEDE Aruba a gradici tur organisacion cu a participa pa nan confianca. Sr. Daniel Tecklenborg, director di CEDE Aruba, a menciona cu CEDE Aruba lo keda traha duru pa stimula trabou boluntario den nos comunidad. Pabien na tur boluntario y nan organisacionan. Tambe un gradicimento na tur cu a presenta of a yuda pa haci e anochi uno special.
Ariba tereno di trabou boluntario, CEDE Aruba ta conoci como motor tras di Aruba DOET, e accion boluntario mas grandi di Aruba, pero tambe e programa pa hoben boluntario PITCH TIME y e trabounan cu ta wordo hasi cu fondonan di union Europeo, na unda hobennan di Aruba por participa den proyectonan boluntario na Europa.


text:
E refineria na Kòrsou ta será pa 2 aña kaba. E negosashonnan ku un operadó nobo pa kuminsá di nobo ta kanando.
Esaki ta un lugá sentral pa tur informashon tokante di e transishon pa un operadó nobo di e refineria. E balansa entre aspektonan ekonómiko, sosial i medio ambiente ta sentral pa loke ta reanudashon di e refineria. Refineria Den Transishon!
Komparti bo opinion i yena e ekuesta!
E Tres Pilarnan
Ekonomia
E komienso nobo di refineria lo tin algun benifisio ekonómiko. Asina MEO ta prediká un kresementu di 5% di entrada fiskal pa gobièrnu…
Sosial
E komienso di e refineria lo tin un impakto supstansial riba sosiedat di Kòrsou. Aspektonan sosial ku ta di importansia…
Medio Ambiente
Diferente aspekto di medio ambiente ta importante pa un transishon responsabel pa un operadó nobo. Pues, e operadó nobo mester kuminsá ku un…
Factsheet: Un Komienso Nobo
E refineria ta den un fase di transishon kaminda ku mester logra yega na un balansa entre ekonomia, sosiedat i medio ambiente pa un komienso nobo. Klek pa download ‘Factsheet’ ku tur e puntonan ku huntu nos ke logra.
Preguntanan mas hasí
Mester haña un balansa riba tereno di ekonomia, sosial i medio ambiente pa por realisá un transishon eksitoso. Ku otro palabra: Produsí di un forma optimal pero teniendo kuenta ku e aspektonan sosial i di medio ambiente. Algun resultadonan ku ta buska ta:
- Kresementu ekonómiko, mas trabou i entrada adishonal pa gobièrnu
- Un komienso sigur di aktividatnan di negoshi i kalidat di airu aseptabel,
- Pèrmitnan ku normanan di medio ambiente mas estrikto i un lei ambiental riba término largu
Na desèmber 2019, PDVSA a su kontrato komo operadó di refineria a terminá i a kuminsá ku un búskeda urgente pa un operadó nobo. Den desèmber 2020 a skohe CORC komo e “bidder” preferí. Un komienso sostenibel i responsabel di e refineria ta fundamental pa e transishon na e operadó nobo.
Na e momentunan akí ta negoshando ku CORC. E palabrashonnan ta kedá tradusí den un akuerdo di gobernashon. Un akuerdo temporal entre CORC i RDK a keda firmá na mei 2021.
Gobièrnu di Kòrsou ta para responsabel pa e komienso nobo di refineria. Esaki ta nifiká ku el lo ta un pilar ekonómiko importante, kaminda alabes ta tene kuenta ku medio ambiente, salú i seguridat di e habitantenan di Kòrsou.
Programma Mandaat Unit
Tarea di PMU (Programma Mandaat Unit) ta pa Gobièrnu bini ku resultadonan konkreto den kuadro di un transishon responsabel pa yega na un operadó nobo pa refineria.


text:
Entre diabierna 13 di maart y dialuna 16 di maart clientenan di SETAR ta haya un preview gratis di HBO Premium riba canalnan 200-209 y den HD y Setar Complete riba canalnan 400-409. Esaki en conexion cu e primicia di e di tres temporada di West World, un serie famoso original di HBO.
Tur cliente di Cable Digital cu no tin HBO Premium den nan pakete automaticamente ta ricibi acceso pa wak e canalnan aki durante weekend sin ningun costo adicional.SETAR ta invita un y tur pa disfruta di e preview di HBO Premium. Pa mas informacion por tuma contacto cu SETAR na 525-1700.


text:
Diasabra ultimo central di polis a haya informacion cuĀ tabata tin un caso di tiramento cu a tuma luga na Caracasbaaiweg.
Na yega di e oficialnan nan a bin topa cu un hende homber drumi abou cu un cantidad di herida di bala na e parti ariba di su curpa.
Riba caya y den bisindario di e victima, tabatin un gran cantidad di cashi di bala. A pidi presencia di personal di ambulance cu urgencia na e sitio, pero na nan yegada no por a haci nada mas pa e victima. Dokter di polis a presenta na e sitio, y a constata morto di e homber Dhenico Johannes Pauletta, nace na Corsou dia 13 di augustus 1985. For di investigacion preliminar a sali na cla cu e victima tabata hunto cu mas conoci na e sitio y diripiente un auto a pasa y un of mas ocupante di e auto aki a los diferente tiro dirigi riba e victima, cu e consecuencia fatal. Riba ordo di fiscal di Ministerio Publico a confisca e curpa. Investigacion den e caso aki ta continua. EĀ victima ta un futbolista di e ekipo Centro Dominguitu.


text:
ORANJESTAD – Awe mainta a sigui cu tratamento di caso Avestruz caminda e sospechosonan Biemans, Abath y Sevinger a presenta dilanti Hues.
ARUBANATIVE por a compronde cu Biemas di Bucuti lo a traha un restaurant na 2013 siendo cu na 2017 el a haya e permiso di expansion di erfpacht.
TRAHA RESTAURANT NA BUCUTI PROMER CU PERMISO TA CLA
Ta asina cu ainda Biemans ta doño di Bucuti. Hues a mustra cu na Februari 2012 a haci e promer peticion pa expansion di erfpacht. Segun Biemans, na 2011 el a haci 3 peticion y na 2012 atrobe. El a bisa cu a manda carta DIP y e di tres y di cuater carta a manda copia pa minister. 10 Juli 2012 el a manda un carta dirigi na Abath y un copia na minister. Den e carta Biemas a gradici Abath pa e combersacion pa e ampliacion di erfpacht, cual a tuma lugar e mainta di 10 Juli 2012. Segun Biemans e tabata purba haya ampliacion di erfpacht pa Bucuti. E conoce Abath pa 35 aña y e tabata kier ampliacion di erfpecht. E tabata kier a basha e restaurant abao y kier haci inversion di 10 miyon florin den un restaurant nobo. Segun Biemas, den mesun momento Manchebo y Costa Linda tabata den e mesun situacion cu Bucuti. 2016 Machebo a haya ampliacion di erfpacht, Costa Linda a haya na 2011. Na 2017 finalmente Bucuti a haya aprobacion di ampliacion. Tabatin contratiempo pasobra tabatin di haci midi y Cadaster a haci fayo. A sera hotel pa 5 luna y habri restaurant na 2013. Segun Biemans, nunca el a pensa cu e lo haya problema.
Hues a remarca cu Biemans a haya aprobacion na 2017 pero a construi na 2013. Biemans a bisa cu 23 Juli 2013 el a haya carta di Abath cu e por cuminsa construi numa. Hues a bisa den e carta ta bisa cu di acuerdo cu e aprobacion di minister di 16 Juli 2013, no tin problema pa ehecuta e proyecto.
Hues bisa cu tin un carta di Abath 13 Juli 2013 manda pa minister pa aproba e peticion pa expansion di tereno. Tambe el a bisa cu posiblemente lo por tin contra di parti di comision di beachnan.
Abath a splica Hues con a atende cu Manchebo promer pa haya tereno pa expande pa asina por keda cla cu e temporada halto di turismo. Mesun cos a haci cu Bucuti. Despues nan a haya e erfpacht oficial.
BIEMANS TA SPLICA PAGONAN HACI NA ABATH
Hues a mustra cu Abath lo a haya 8 pago. Tin un pago di 55 mil florin total na Maart 2012. Abath a splica cu esaki ta placa pa taxaccion pa hotel. Tin pagonan di 20 mil florin. Abath a bisa cu e no tabata sa di pagonan. El a splica cu el a haya placa di mas y kier a debolbe. Despues Biemans a splica Hues con esaki a sosode. El a pidi Abath pa haci 2 taxaccion, un ta Bucuti y un di e cas na Malmok. El a bisa cu el a duna Abath un bonus di 20 mil florin pa su bon trabao. Hues a remarca cu esaki tabata den un mesun temporada cu a pidi pa erfpacht. Tin pago na 2013, 2014 y 2015. Segun Biemans el a haci un adelanto di pago na Abath pa e taxaccionnan. El a bisa cu na 2015, Abath no a haci taxaccion. Ta awor, relaciona cu e caso el a ripara esey. Biemans a splica cu na 2017 a manda otro pago di adelanto. Dos biaha 20 mil florin. Na 2018 a paga 45 mil florin. Segun Biemans, Abath a reacciona cu Biemans a paga di mas. El a bisa cu e no kier e paga bek pasobra cu Abath tin mas trabao pa haci. Ta trata aki di 20 mil florin. Biemans a bisa cu na 2018, Abath a haci 3 taxaccion y e ta considera esey como pago di loke a haya di mas.
Hues a puntra Sevinger, si e tabata sa cu Abath tabata traha pa Biemans. El a bisa cu no. Hues a puntra si e ta haya cu esey lo influencia e trabao di Abath pa cu e peticion di tereno. Sevinger a bisa cu e conoce Abath como un professional cu ta haci su trabou manera e mester ta.
Fiscal a bisa cu e ta calcula 200 mil florin Abath a haya for di Biemans. Abath a splica cu taxaccion di hotel ta hopi trabao. E mester busca y paga expertonan pa yuda calcula, machinenan y otro aspectonan di e hotel.
Biemans a bisa Hues cu e tin 52 aña biba na Aruba y ta duele masha hopi cu awor e ta hay’e den un caso aki.
A KITA LABAMENTO DI PLACA DI 2 MIYON
Fiscal a bisa Hues cu e caso di labamento di 2 Miyon Florin, e ta hala aden. Fiscal no a duna ningun splicacion mas.
SEVINGER MALVERSA
Hues a mustra cu ta acusa Sevinger di a malversa 11 mil florin di malversacion di Fundacion Curazon Berde, cu ta e fundacion di Sevinger pa cu campaña. Sevinger a bisa cu el a tuma e 11 mil florin for di e fundacion Curazon Berde cual tabata un adelanto. Sevinger a splica cu el a paga huur, awa, coriente di e fundacion y e fundacion a pag’e esakinan. El a splica cu el a haya invitacion pa un reunion den exterior y su señora tambe a wordo invita. El a usa e placa pa bay. El a mustra cu den 2009 y 2010 el a paga cash henter aña e gastonan di huur. Un biaha so e fundacion a paga huur. El a bisa cu tin cheques cu e fundacion a traha pero nunca a cobra esakinan.
MAYAN FISCAL LO EXIGI CASTIGO
Mayan mainta lo bira e parti interesante caminda Fiscal lo bay presenta su pensamento di e caso y ki castigo e ta exigi pa cada un. ARUBANATIVE lo informa di esaki.


text:
Kralendijk- “Frakshon di Partido Demokrat den Konseho Insular kier pa e oumento proponé di parti di gobièrnu di e ‘opcenten’ ku gobièrnu di Boneiru kier oumentá riba Vastgoedbelasting keda garantisá pa deporte, agrikultura i peskeria”. Esaki segun dekrarashon di Michael Pieters, miembro di Konseho Insular pa Partido Demokrat. Ta asina ku di parti di gobièrnu di Boneiru, pa medio di su diputado Elvis Tjin Asjoe, den fin di aña pasá a bini ku un proposishon pa subi e ‘opcenten’ ku gobièrnu di Boneiru ta haña for di Vastgoedbelasting ku servisio di impuesto ta kobra, ku 100%. Na e momentunan aki, gobièrnu di Boneiru ta haña 15% riba e loke ku un persona of instansha ta paga na Vastgoedbelasting i kier subi esaki na 30%. En prinsipio frakshon di Partido Demokrat ta kontra pa e subida aki mirando ku entre otro no a skucha ningun grupo di interes promé ku a bini ku e subida aki. Mirando ku mayoria den Konseho Insular lo a vota na fabor di e oumento aki, frakshon di Partido Demokrat pa medio di su lider di frakshon Clark Abraham durante tratamentu di e kaso a entregá dos amienda.
Garantia
Ta pa medio di un amienda un miembro di Konseho Insular por bini ku un kambio den Lei, E promé amienda ta papia pa no hasi e kambio di impuesto aki mirando ku no a studia e efekto ku e oumento aki por tin pa esnan ku tin ku paga Vastgoedbelasting i mirando ku ta 2 aña ku gobièrnu ta sobra alrededor di 12 mion dòler riba su presupuesto i ku e gobièrnu di MPB/UPB no sa kon hinka e 12 mion aki den pueblo. E di dos amienda, mirando ku mayoria den Konseho Insular lo vota kontra di e promé amienda, ta papia pa pone den e Lei ku e subida di 15% pa 30% di e ‘opcenten’ MESTER bai pa deporte, agrikultura i peskeria. E Lei ku a keda presentá ta papia di e oumento di e ‘opcenten’ di 15% pa 30% pero e destinashon di esaki NO ta poné den e Lei. I ta esaki ta loke ku frakshon di Demokrat kier pa garantisá, esta ku e sèn generá di ‘opcenten’, ku ta kalkulá entre 750 mil dòler pa 1 mion dòler pa aña, keda destiná pa medio di e Lei pa deporte, agrikultura i peskeria.
No tin konfiansa
“Frakshon di Partido Demokrat no tin konfiansa den palabranan di e Kolegio Ehekutivo aki i prinsipalmente su diputado di finansa i ta pa e motibunan ey mes nos frakshon kier pa pone esaki den e Lei”, Pieters ta bisa. “A para bira un kustumber di diputado Tjin Asjoe pa bisa mentira den sala di Konseho Insular. Dikon nan no kier pa vota pa e amienda i asina evitá tur sorto di spekulashon riba e destinashon di e plakanan ku e oumento di ‘opcenten’ ta produsí i garantisá di e forma aki pa e sén keda destiná pa deporte, agrikultura i peskeria?”, Michael Pieters ta tèrminá bisando.


text:
Oranjestad – Conversando cu Sr.Melvin Tromp parlamentario pa partido Avp a informa Noticiero 94 live awe cu e ta reacciona ja cu tin varios comentario rond di e incidente cu a tuma lugar unda un parlamentario di partido Mep ta envolvi den un accidente. E la tende declaracion e la te usa un dicho Hulandes,e ta bisa awe nos kier papia di social media no ta papia berdad,y fuera di esaki cu e tabata tin un motibo pa bandona e lugar di accidente.
Kien cu e ta cu causa accidente bo tin cu para warda autoridad bin hasi investigacion pa loke ta e accidente aki.
Sr.Melvin Tromp ta sigi amplia – scucha e historia completo via e Player di Johnnyhabibe.net


text:
Pa 5 aña consecutivo comision vision pedagogico ta organisa den un siman di november diferente actividad pa nos muchanan hunto cu nan mayornan. Tin schedule cu informacion di e siman di celebracion aki pa asina por tin un miho bista di unda tur por acudi y participa activamente. Si ta charlanan pedagogico, participacion na e weganan, mira pelicula di derecho di mucha y mucho mas.
Diasabra 19 di november 2022, Gobierno di Aruba bou di encargo di Ministerio di Husticia y Asuntonan social ta organisando un actividad, un marcha door di Caya G.F. Gilberto François Betico Croes. Saliendo di Plaza Nicky Habibe 3:30 pm pa Plaza Padu unda cu lo tin diferente actividad. Ta importante pa enfatisa cu tin un bus cu ta sali 3:00 pm for di YMCA San Nicolas y ta regresa cu e bus 19:00 na YMCA. Gobierno ta facilita esaki, pa asina duna e oportunidad pa tur mucha di Aruba por participa.
Ta importante pa nos como adulto, tuma e siman aki pa reflexiona riba con nos ta tratando e muchanan y kico nos por haci, pa asina proteha y yuda e muchanan crece bon. Mi kier gradici mayornan cu ta haci tur nan esfuerso pa lanta muchanan sano y cu lo bira E ciudadanonan fuerte den nos comunidad. Mi kier gradici tur e instancianan cu ta traha duro pa desaroyo positivo pa e derechonan di mucha aki na Aruba. Mi kier gradici nan pa nan pasion, dedicacion y amor. Mi kier gradici gobierno di Aruba pa nan maneho na bienestar di nos muchanan.
Ban participa hunto cu e muchanan den e actividadnan aki y ban semper brinda nos muchanan hopi amor y laga nan sinti nan mes importante.


text:
Kralendijk – Bishitantenan na eventonan di riesgo haltu mester mustra un QR-code òf un prueba di tèst negativo den futuro. E QR-code ta e prueba digital ku un persona ta kompletamente bakuná. Siudadanonan no bakuná ku ke bai un evento, por tèst gratuitamente den futuro.
Gezaghèber Edison Rijna ta konsultá ku e ministerio di VWS tokante introdukshon di e QR-code pa bishitá evento i e tèst grátis di bishitantenan no bakuná. Ta spera ku ta introdusí e QR-code pa evento i e tèst grátis obligatorio na novèmber.
Siudadanonan kompletamente bakuná for di djaluna te ku djabièrnè por yama 0800 0900 pa un sita pa buska e kódigo. Por alkansá e number akí di djaluna te ku djabièrnè di 08:00 – 17:00. Ora ta traha un sita, un persona mester tin e prueba di bakunashon, su pasaporte i sédula huntu kuné.
Biahamentu
Di ekspreshonnan di Promé Minister di Kòrsou, Pik Pisas, por komprondé ku den futuro lo mester tin QR-code tambe pa biaha entre e islanan. Den un konferensia di prensa djabièrne Pisas a bisa ku e próksimo dos luna lo konsiderá komo transitorio, den sentido ku ainda por biaha ku e karnèt di bakunashon físiko, pero ku despues biaheronan di entre otro Boneiru lo mester tin QR code pa drenta Kòrsou. E QR-code lo mustra ku un hende ta sea ful bakuná, òf ku ela hasi un tèst ku a sali negative.


text:
ABUSU ta ahinda un taboe!
Papia over di abusu di kualke forma ahinda ta un taboe. E ta wordu skondi mas di lokual nos tur ta kere. Nos di Curacao Zorg Hulpgids ke ta boso stem i/of ta un orea pa scucha boso. Ku esaki nos ke bisa ku si bo ke konta nos lokual bo ta pasando aden pa asina nos ponele “anonimo” riba nos pagina ku e idea pa laga hende sa kiko ta pasando ku bo? Nos por hasi esei. I asina laga otro hendenan ku lo por ta den e mesun situashon ku bo sa, ku nan tambe por konta lokual ta pasando ku nan. I ku nan por papia ku un hende i hanja judansa. Tambe si bo a sali for di e bida di abusu bo por laga otronan sa kon bo a sali for di e bida di abusu. Bo por ta un ehempel pa un otro.
Tuma kontakto kun nos. Nos ke i por ta djies un orea(een luisterend oor)pa skuchabo tambe. Esaki por ta un alivio pa bo si bo papia ku un hende. Pero tambe nos por judabo bin den kontakt ku instansianan ku por judabo.
Curacao Zorg Hulpgids tey pa scuchabo si bo:
- 1. ta un hende ku ta viktima di violensia domestiko of sexual?
- 2. ta un hoben ku tin un problema?
- 3. ta un hende grandi ku ta wordu maltrata?
- 4. tin kualke otro problema ku bo ke papia over di dje
Ora bo papia over di bo problema, esaki por trese un poko alivio. Mandanos nos bo number di telefon via un PM, anto nos lo tuma kontakto ku bo. Tur lokual bo konta nos, ta keda serka nos. Si bo ke pa nos pone lokual bo ta pasando aden riba nos pagina(anonimo), nos lo por hasi esaki.
Nos por reveribo(ku bo permit)na un instansia ku por judabo.
Papia ku nos. Tuma kontakto ku nos.
NOS TEY I KE SCUCHABO!


text:
KRALENDIJK- Na Boneiru tin kasi 73% di e poblashon ku ta ful bakuná kontra di Covid-19. Entretantu 83% a risibí por lo ménos 1 angua.
E sifra di hende ful bakuná, i tambe esnan parsialmente bakuná no ta subiendo mashá mas. Aktualmente ta pasa angua solamente 1 biaha pa siman na kompleho deportivo Jorge Nicolaas.
Di e hóbennan algu mas ku 50% a risibí 1 angua, mientras ku kasi 43% ta kompletamente bakuná.
Chèns
For di komienso gezaghèber Edison Rijna a mustra riba e echo ku Boneiru mester ta por lo ménos 85% bakuná pa por ta seif. Ku masomenos 25% di e poblashon ku no a pasa e bakuna, e virus ta keda haña chèns pa infekta hende, loke ta mirando tambe ultimo simannan aki.


text:
Promé Minister Gilmar Pisas huntu ku Minister Larmonie-Cecilia a risibí e proyekto di Hospitalidat “Kaminda pa Trabou”
Publiká riba 19 Òktober 2021
Willemstad – Promé Minister Gilmar Pisas huntu ku Minister di Desaroyo Sosial, Labor i Bienestar Ruthmilda Larmonie-Cecilia a risibí e proyekto di Hospitalidat “Kaminda pa Trabou” serka e representantenan di Horecaf/CGTC dia 19 di òktober 2021.
Ta trata aki di un proyekto ku a keda entregá pa garantisá ku tin sufisiente trahadó lokal kapasitá pa drenta den e sektor di hospitalidat.
Si tin mester di mas informashon riba e proyekto aki por aserká sr. Kenneth Valpoort di Horecaf.


text:
ORANJESTAD, Aruba
Pa minimalisa e riesgo di contagio di coronavirus, desde e siman aki a trece cambio den loke ta citanan cerca e diferente specialistanan. E dokternan di cas tambe a adapta nan orario di brinda servicio pa asina contene y minimalisa contagio social y asina proteha e grupo di riesgo y nos grandinan.
E policlinicanan di e specialistanan lo NO ta cera, sino a adapta e orarionan di cita pa asina por practica distanciamento social. Corda cu no ta recomendabel pa tin patientnan sinta hunto den areanan di espera. Den caso cu cancela bo cita na e clinica lo tene e cita cu e dokter via telefon. Pero sigur lo keda mira patient na e policlinica si en caso pa nan enfermedad e ta esencial. Pues lo pasa door di cada caso y dicidi si por extende e cita pa un otro dia of si e ta esencial pa mira e patient na e policlinica. Cuido di emergencia lo keda na vigor manera semper. Lastimamente ta nifica cu lo por sosode cu mirando cu bo cita no ta di urgencia, mester warda un tiki mas prome cu bo consulta cu e specialista.
E mesun medida nan tambe ta aplica pa mayoria dokternan di cas. Algun di nan a cancela e asina yama “inloopspreekuur”. Pero loke si ta keda na vigor ta mira patientnan riba aspraak pa asina mantene e area di espera menos yen posibel. Esaki no ta nifica cu bo dokter di cas no lo ta disponibel of cu e clinica ta sera. Pero ta adapta forma di brinda cuido aplicando distanciamento social.
Si bo tin sintomanan di coronavirus manera keintura, tos seco of problema pa hala rosea por fabor tuma contacto cu 280 0101. Pa cualkier pregunta tocante bo cita bo por tuma contacto libremente cu e clinica di specialista of bo dokter di cas.
Tur dokter y specialista ta compronde cu e medidanan aki por resulta den frustracion pa hopi patient y ta spera di por conta riba boso comprension den cuadro di interes general di comunidad di Aruba mirando e situacion dificil cu nos ta aden.
Por ultimo nos kier a hasi un yamado na comunidad henter pa tuma e medidanan aki na serio y minimalisa bishita na Hospital y na dokter mas cu ta posibel pa asina contene y minimalisa riesgo di contagio. Hunto nos lo vence riba e coronavirus.


text:
E ex-beisbolista a haya un demanda di su ex-swa, ken ta sigura cu el a wordo afecta pa e negoshinan malo den real estate, cu el a haci hunto cu Alex Rodriguez. Recientemente, Jennifer Lopez den un video chat pa e programa ‘Today Show’, a bisa cu su curason ta un poco kibra door cu e mester a cancela su boda cu Alex Rodriguez. Ya nan tabatin algun plan genial, pero cu Dios tin un plan mas grandi, asina ta cu solamente mester warda y talbes esaki lo ta miho. Cu e mester kere cu asina lo bay ta!
Sinembargo awor e cantante y su pareha ta enfrenta un problema mas grandi, door cu e ex-beisbolista a wordo menasa pa su ex-swa cu un demanda miyonario, cu por destrui su patrimonio cu el a traha duro p’e durante hopi aña. E empresario y awor comentarista deportivo despues di hunga den Major League, ta calcula cu e tin un fortuna estima na 350 miyon dollar, acumula tanto den su carera como despues cu el a retira cu su inversion- y negoshinan nobo.
Recientemente a wordo revela cu un huez di estado di Florida a acepta e demanda di un ex-swa di Alex Rodriguez, cu ta sigura cu el a wordo perhudica pa e negoshinan mal haci den real estate cu nan a haci hunto. Aparentemente e deportista a tuma e ganashinan cu ta coresponde na su ex-swa y si e mester comproba esaki, e ex-beisbolista por perde te hasta cinco biaha e cantidad di placa cu su ex-swa a inverti.
Mientrastanto, e interprete di ‘On the floor’ ta bezig promocionando su programa nobo di television unda e ta hurado di baile ademas di ta apoyando e manifestacionnan, pa pidi pa caba cu e actonan di racismo y discriminacion riba su rednan social y cu donacionnan. Ademas e cantante a probecha e cuarentena pa traha riba e proyectonan nobo tanto musical como empresarial, cu ta encera su lineanan di paña, sapato y acesorio cu a resulta un gran exito.


text:
Diasabra anochi e Campeonato di futbol femenino di Arubaanse Voetbal Bond – AVB a continua riba tereno di Franklyn Bareno na Piedra Plat ora cu e ekiponan di Riverplate y Dakota a topa otro. Pa tanto e ekipo di Dakota y Riverplate nan a hunga nan ultimo partido di e campeonato regular den futbol femenino. Mester bisa cu e ekipo di Riverplate a conoce un tremendo temporada unda nan a bataya y a sa na gana tanto RCA y Britannia cu ta contenedornan fuerte pa e titulo maximo den futbol femenino. Awor nan lo prepara pa e playoff final cu lo inicia despues cu e seleccion nacional di futbol femenino regresa bek Aruba. Pa Dakota e campeonato no a bay manera desea, aunke nan a bataya fuerte contra tur ekipo nan a keda cortico pa e playoff final.
Den e partido di diasabra anochi, e ekipo di Riverplate a bin dicidi y demostra bon futbol di toke cu atakenan relampago y a probecha bon di e oportunidadnan di gol cu a crea. E ekipo amariyo tambe a realisa algun atake riba gol pero sin mucho peliger pa e portero di River. Un bes mas e dos hungadornan peligroso den Riverplate tabata Margenine Kock cu a anota 2 gol y sigur tambe Munjeuline Tromp cu a anota un hattrick esta 3 gol. Ambos hungador sigur lo ta esnan cu mester tene bon cuenta cune durante di e playoff final. E otro golnan di Riverplate a bini di Donna Luitjes, Ashley Douglas, Isabelle Netto y G’leen Schwengle.
Keda pendiente pa e playoff final di futbol femenino cu lo conta cu e cuateer ekiponan esta Britannia Damas cu a caba na di prome lugar sigui pa RCA na di dos lugar, Riverplate na di tres lugar y La Fama Damas cu a caba na di cuater lugar.